text:
I. Sámuel 17:
NÚ, Philistarnir savnaðu saman herar sínar til bardaga, og vóru savnaðir saman við Sjochoh, sum hoyrir til Judah, og slógu upp ímillum Sjochoh og Azekah, í Ephes-dammin.
2 Og Saul og menninir av Ísrael vóru savnaðir saman, og slógu upp við Elah dalin, og stillaðu bardagan í uppstilling ímóti Philistunum.
3 Og Philistarnir stóðu á einum fjalli á tí einu síðuni, og Ísrael stóð á einum fjalli á hinari síðuni: og tað var ein dalur ímillum teir.
4 ¶ Og tað fór út ein kappi út úr leirinum hjá Philistunum, nevndur Goliath, úr Gáth, hvørs hædd var seks alnir og eina sponn.
5 Og hann hevði ein hjálm av messing uppiá høvdi sínum, og hann var brynjaður við einum spangakoti; og vektin á kotinum var fimm túsund sjeklar av messing.
6 Og hann hevði leggjabrynjur av messing uppiá leggjum sínum, og ein smáskjøldur av messing ímillum akslar sínar.
7 Og stongin av spjóti hansara var líka sum ein vevsbummur; og hansara spjótshøvd vigaði seks hundrað sjeklar av jarni: og ein, berandi ein skjøldur, fór undan honum.
8 Og hann stóð og geylaði at herunum av Ísrael, og segði við teir, Hví eru tit komnir út at stilla bardagan hjá tykkum í uppstilling? eri ikki eg ein Philisti, og tit tænarar fyri Sauli? veljið tykkum ein mann fyri tykkum, og latið hann koma oman til mín.
9 Um hann veri førur fyri at berjast við meg, og at drepa meg, tá vilja vit vera tænarar tykkara: men um eg havi yvirvág ímóti honum, og drepi hann, tá skulu tit vera tænarar okkara, og tæna okkum.
10 Og Philistin segði, Eg trossi herarnar av Ísrael henda dag; gevið mær ein mann, at vit mega berjast saman.
11 Tá ið Saul og allur Ísrael hoyrdu hasi orðini hjá Philistanum, vórðu teir mótfalnir, og stórliga bangnir.
12 ¶ Nú, Dávid var sonurin hjá tí Ephrathitanum úr Bethlehemjudah, hvørs navn var Ísai; og hann hevði átta synir: og maðurin fór manna millum sum ein gamalur maður á døgum Sauls.
13 Og teir tríggir elstu synirnir hjá Ísai fóru og fylgdu Sauli til bardagan: og nøvnini hjá hansara trimum sonum, sum fóru til bardagan, vóru Eliab hin frumborni, og næst honum Abinadab, og hin triðji Sjammah.
14 Og Dávid var hin yngsti: og teir tríggir elstu fylgdu Sauli.
15 Men Dávid fór og vendi aftur frá Sauli at føða seyðin hjá faðir sínum í Bethlehem.
16 Og Philistin nærkaðist morgun og kvøld, og framstillaði seg sjálvan fjøruti dagar.
17 Og Ísai segði við Dávid, son sín, Tak nú til brøður tínar eina ephuh av hesum svidna korni, og hesi tíggju heilbreyðini, og renn til leirin til brøðra tína;
18 Og ber hesar tíggju ostarnar at høvuðsmanninum av teirra túsund; og hygg hvussu brøðrum tínum gongst, og tak pant teirra.
19 Nú Saul, og teir, og allir menninir av Ísrael, vóru í Elah dali, og bardust við Philistarnar.
20 ¶ Og Dávid reis upp árla um morgunin, og eftirlæt seyðin hjá˝ einum passara, og tók, og fór, eins og Ísai hevði boðið honum; og hann kom til skotgrøvina, sum herliðið fór fram til kampin, og rópaðu fyri bardaganum.
21 Tí at Ísrael og Philistarnir høvdu stillað bardagan í uppstilling, her ímóti heri.
22 Og Dávid eftirlæt viðførning sín í hondini á viðførnings-passaranum, og rann inn í herin, og kom og heilsaði brøðrum sínum.
23 Og sum hann talaði við teir, sí, har kom upp kappin, Philistin úr Gáth, Goliath at navni, út úr herunum hjá Philistunum, og talaði samsvarandi við hini somu orðini: og Dávid hoyrdi tey.
24 Og allir menninir av Ísrael, tá ið teir sóu mannin, flýddu frá honum, og vóru sára ræddir.
25 Og menninir av Ísrael søgdu, Hava tit sæð henda mannin, sum er komin upp? vissuliga til at trossa Ísrael er hann komin upp: og tað skal verða, at tann maður, sum drepur hann, kongurin vil uppríka hann við miklum ríkidømum, og vil geva honum dóttur sína, og gera hús faðirs hansara frítt í Ísrael.
26 Og Dávid talaði til menninar, sum stóðu hjá honum, sigandi, Hvat skal verða gjørt við tann mann sum drepur hendan Philistan, og tekur burtur vanæruna frá Ísrael? tí at hvør er hesin óumskorni Philistin, at hann skuldi trossað herar hins livandi Guðs?
27 Og fólkið svaraði honum eftir hesum háttarlagi, sigandi, Soleiðis skal tað verða gjørt við tann mann sum drepur hann.
28 ¶ Og Eliab, elsti bróðir hansara, hoyrdi tá ið hann talaði við menninar; og firtni Eliabs varð kynd ímóti Dávidi, og hann segði, Hví komst tú oman higar? og hjá hvørjum hevurt tú eftirlatið hasar fáu seyðirnar í oyðuni? eg kenni hugmóð tína, og óargaligleika hjarta tíns; tí at tú ert komin oman, at tú máttirt síggja bardagan.
29 Og Dávid segði, Hvat havi eg nú gjørt? Er ikki ein grund?
30 ¶ Og hann vendi frá honum ímóti einum øðrum, og talaði eftir hinum sama háttarlagi: og fólkið svaraði honum aftur eftir hinum fyrra háttarlagi.
31 Og tá ið orðini vórðu hoyrd, sum Dávid talaði, fóru teir yvir tey aftur frammi fyri Sauli: og hann sendi eftir honum.
32 ¶ Og Dávid segði til Sauls, Lat hjartað hjá ongum manni bila uppá grund av honum; tín tænari vil fara og berjast við hendan Philistan.
33 Og Saul segði til Dávids, Tú ert ikki førur fyri at fara ímóti hesum Philistanum til at berjast við hann: tí at tú ert bert ein unglingi, og hann ein krígsmaður frá ungdómi sínum.
34 Og Dávid segði við Saul, Tín tænari goymdi at seyðinum hjá faðir sínum, og tað kom ein leyva, og ein bjørn, og tók eitt lamb úr fylginum:
35 Og eg fór út eftir honum, og sló hann, og útfríaði tað út úr munni hansara: og tá ið hann reistist ímóti mær, fangaði eg hann eftir skeggi hans, og sló hann, og vó hann.
36 Tín tænari vó bæði leyvu og bjørnina: og hesin óumskorni Philisti skal verða eins og ein av teimum, eftirsum at hann hevur trossað herar hins livandi Guðs.
37 Dávid segði harafturat, HARRIN, sum útfríaði meg út úr labbanum á leyvuni, og út úr labbanum á bjørnini, hann vil útfría meg út úr hondini á hesum Philista. Og Saul segði við Dávid, Far, og HARRIN veri við tær.
38 ¶ Og Saul herklæddi Dávid við brynju síni, og hann setti ein hjálm av messing á høvur hansara; hann eisini herklæddi hann við einum spangakoti.
39 Og Dávid gyrdi svørð sítt uppá herklæðir síni, og hann vitaði at ganga; tí at hann hevði ikki roynt tey. Og Dávid segði við Saul, Eg kann ikki fara við hesumˇ; tí at eg havi ikki roynt tey. Og Dávid koyrdi tey av sær.
40 Og hann tók stav sín í hond sína, og valdi sær fimm mjúkar steinar úr áarløkinum, og koyrdi teir í eina hirðatasku sum hann hevði, enntá í ein pjøka; og hansara sleingja var í hond hansara: og hann nærkaðist til Philistan.
41 Og Philistin kom áfram og nærkaðist at Dávidi; og maðurin, sum bar skjøldurin, fór frammanfyri honum.
42 Og tá ið Philistin hugdi umkring, og sá Dávid, vanvirdi hann hann: tí at hann var bert ein unglingi, og reyðdæmdur, og av eini fríðari ásjón.
43 Og Philistin segði við Dávid, Eri eg ein hundur, at tú kemurt til mín við stavum? Og Philistin bannaði Dávid við gudar sínar.
44 Og Philistin segði til Dávids, Kom til mín, og eg vil geva kjøt títt at fuglum luftarinnar, og til villdjórˇ akursins.
45 Tá segði Dávid til Philistans, Tú kemurt til mín við einum svørði, og við einum spjóti, og við einum skjøldri: men eg komi til tín í navni HARRA herliðanna, Guð˜ hjá herum Ísraels, hvønn tú hevurt trossað.
46 Henda dag vil HARRIN flýggja teg inn í hond mína; og eg vil sláa teg, og taka høvd títt frá tær; og eg vil geva ræini av herliði Philistanna at fuglum luftarinnar henda dag, og til jarðarinnar villu villdjór; at øll jørðin má vita, at tað er ein Guð í Ísrael.
47 Og allur hesin savnaður skal vita, at HARRIN frelsir ikki við svørði og spjóti: tí at bardagin er HARRANS, og hann vil geva tykkum inn í hendur okkara.
48 Og tað bar á, tá ið Philistin reistist, og kom og nærkaðist til at møta Dávidi, at Dávid skundaði sær, og rann ímóti herinum at møta Philistanum.
49 Og Dávid koyrdi hond sína í taskuna hjá sær, og tók haðani ein stein, og slongdi hann, og sló Philistan í enni hansara, at steinurin sakk inn í enni hansara; og hann fell uppá andlit sítt til jarðarinnar.
50 So Dávid hevði yvirvág yvir Philistanum við eini sleingju og við einum steini, og sló Philistan, og vó hann; men tað var einkið svørð í hond Dávids.
51 Dávid tessvegna rann, og stóð uppiá Philistanum, og tók svørð hansara, og dró tað út úr slíðranum harhjá, og vó hann, og skar av høvur hans harvið. Og tá ið Philistarnir sóu, at kappi teirra var deyður, flýddu teir.
52 Og menninir av Ísrael og av Judah reistust, og geltu, og eltu Philistarnar, inntil tú komi til dalin, og til portrini av Ekron. Og teir særdu hjá Philistunum fullu niður eftir veginum til Sjaaraim, enntá at Gáth, og at Ekron.
53 Og børn Ísraels vendu aftur frá at elta eftir Philistunum, og teir rændu tjøld teirra.
54 Og Dávid tók høvdið á Philistanum, og kom við tí til Jerusalem; men hann koyrdi herklæðir hansara í tjald sítt.
55 ¶ Og tá ið Saul sá Dávid fara fram ímóti Philistanum, segði hann við Abner, høvuðsmannin av herliðinum, Abner, hvørs sonur er hesin unglingin? Og Abner segði, Sum sál tín livir, O kongur, eg dugi ikki at siga.
56 Og kongur segði, Fregna tú, hvørs sonur slintrið er.
57 Og sum Dávid kom aftur frá slátringini av Philistanum, tók Abner hann, og førdi hann framfyri Saul við høvdinum á Philistanum í hond síni.
58 Og Saul segði til hansara, Hvørs sonur ert tú, tú ungi maður? Og Dávid svaraði, Eg eri sonur tænara tíns Ísais, Bethlehemitans.


c: text/html

text:
Niels Petersen
01.10.2016 - 10:45
Í gjár skrivaði íslendska Morgunblaðið á heimasíðuni, at tað er stórur aktivitetur undir gosfjallinum Katlu sum liggur á suðursíðuni í Íslandi. Heili 260 smærri jarðskjálvtar eru máldir seinasta samdøgrið, og nakrir heilt upp á 3,6 á Richterstiganum.
Katla hevur ein diametur á heili 10 kilometrar, og omaná henni liggur ein ísflaki sum er 3-400 metrar til tjúkdar. Hetta kann blíva ein katastrofa, serliga fyri flogferðsluna, sigur danski Henning Andersen, sum er serfrøðingur innan eldgos.
Eyjafjallajøkull, sum fór at goysa í 2010 lammaði flogferðsluna í eina heila viku, og umleið 110.000 flogferðir blivu avlýstar hesa tíðina.
Fer Katla at goysa, so kunnu vit kanska vænta nógv ógvusligari avleiðingar, tí tá so nógvur ísur og lava blandast saman, blívur tað til eina øðiliga rúgvu av øsku, sum verður sprænd fleiri kilometrar upp í loft.
- Eldur og ísur er ein deyðilig blanding, sigur Henning Andersen. Hann sigur tó, at tað ikki er sikkurt, at Katla fer at goysa nú. Tað kann gott henda seg, at lavastreymurin finnur sprekkur undir jørðini, har hon kann renna víðari.
- Íslendingar eru klárir, um Katla fer at goysa, so har er ongin vandi á ferð hjá teimum. Teir hava verið klárir í umleið 30 ár, sigur Henning Andersen, serfrøðingur.
Aktivitets skalin hjá gosfjøllum (Mynd: mbl.is)
Kort yvir aktiv gosfjøll í Íslandi (Mynd: mbl.is)

robotstxt: allowed

filter: keep


text:
Fríggjadagin: Mótasýning á Glasi9. oktober 2018
Fríggjadagin 12. oktober kl. 11:45 fara frisørlærlingar og klædnaatstøðingar á Glasi at hava mótasýning, har frá 50’ini eru tema. 10 kvinnur og 10 menn fara at vísa klæðir, hár og make-up fram, sum er frá ella íblást frá 1950unum. Sýningin, sum varir millum 20 og 25 minuttir, verður á ymsum hæddum í Atrium – og har verða sansaupplivingar fyri bæði eygu og oyru.
Vit fara at taka myndir og video av sýningini, og øll – næmingar, starvsfólk, almenningur – eru vælkomin.


text:
Felagið Føroyskir Sálarfrøðingar verður stovnað
Marita Petersen, cand.pæd.psych., sála og Jan Willemoes, cand.psych et cand.merc. vóru nøkur av teimum, sum tóku stig til at seta felagið Føroyskir Sálarfrøðingar á stovn. Felagið varð stovnað 10. januar 2000 við tí endamáli at menna sálarfrøðiliga vitan og førleika í Føroyum.
Sáttmála við Heilstutrygd
Felagið hevur eisini til endamáls at tryggja føroyska borgaranum sálarfrøðiliga viðgerð. Avtala varð gjørd við Sjúkrakassarnar (seinni Heilsutrygd) og fatar um sálarfrøðiliga viðgerð í sambandi við kreppustøður av ymiskum slagi. Sáttmálin tryggjar at føroyingar, eftir ávísing frá kommunulækna, kunnu fáa sálarfrøðiliga viðgerð frá góðkendum sálarfrøðingum, sum eru fevndir av sáttmálanum. Borgarin skal sjálvur rinda 60% og Heilsutrygd rindar 40% av tí, viðgerðin kostar.
Sáttmálin tryggjar ikki viðskiftafólki fult endurgjald enn, men Felagið Føroyskir Sálarfrøðingar arbeiðir fyri, at tað ikki skal vera ein fíggjarligur trupulleiki at fáa sálarfrøðiliga viðgerð, men at sálarfrøðilig viðgerð skal kunna veitast føroyingum eins og læknalig viðgerð verður veitt.
Menna sálarfrøðiliga vitan, innlit og førleikar í Føroyum
Sum liður í at menna sálarfrøðiliga vitan, innlit og førleikar í Føroyum, hevur felagið bjóðað almennu Føroyum til tiltøk og verkstovur við sálarfrøðiligum evnum. Fyrstu ferð var í 2000, tá stór ráðstevna varð hildin við seks norskum sálarfrøðingum; aðru ferð var í 2001, tá skipað varð fyri fleiri minni verkstovum við tveimum donskum sálarfrøðingum. Frá 2001 til 2011 varð skipað fyri fleiri internum skeiðum og verkstovum fyri føroyskar sálarfrøðingar, og í 2011 sniðgav Felagið Føroyskir Sálarfrøðingar Sálarfrøðiliga Fakfestivalin.
Stovnan av Studentasektión
Sálarfrøðiligar tænastur vera alt meira eftirspurdar, bæði tá talan er um skeiðsvirksemi, tilbúgving, undirvísing, viðgerð og fakliga vegleiðing umframt ráðgeving og leiðbeining til einstaklingar, fyritøkur og felagsskapir - bæði almennar og privatar. Tað er okkara visión, at henda gongd heldur á til frama og gagns fyri borgarar, fyritøkur, feløg og land. Tí hevur Felagið Føroyskir Sálarfrøðingar sett á stovn eina Studentasektión, sum skal viðvirka og samvirka til at menna føroyska sálarfrøði og stuðla undir, at føroysk sálarfrøðislesandi koma aftur til Føroyar eftir loknan lesnað.


text:
Klokkan 19.00 í kvøld fer Ole Wich at hava fyrilestur um listina, sum hann hevur gjørt á psykiatriska deplinum. Eftir fyrilesturin verður høvi at síggja listina á deildini.
– Tað síðsta árið havi eg sum myndlistamaður arbeitt við at betra um visuella umhvørvið á teimum báðu psykiatisku deildunum á P40 á psykiatiska deplinum, sigur Ole Wich, listamaður á facebook síðuni fyri tiltakið um listina á psykiatriska deplinum, sum verður í kvøld.
Tiltakið er í samband við Altjóða Psykiatriskadegnum 2017 og ber heitið: “Ljóð, litir og bati – udbedring af det fysiske miljø på P40.”
– Eg haldi fyrilestur um arbeiðsgongdina í kvøld á P50 á Eirargarði 19. Eg fari at koma inn á teoretiska sjónarhornið viðvíkjandi visuellum sjúkrahúsumhvørvi, vísi áðrenn/aftaná myndir av batunum og fari at lýsa trupulleikarnir við eini tílíkari endurnýggjan, greiðir Ole Wich frá.
Eftir fyrilesturin verður psykiatriski depil opin fyri almenninginum og til ber at síggja listina, ið Ole Wich hevur staðið fyri.
Les meira um tiltakið her


text:
Jens Hákun Leo
28.02.2017 - 17:07
Tíðindi > Samfelag & Politikkur > Arbeiðsmarknaður
Tann nýggi brúkti grótbáturin hjá J&K Petersen, sum kom til landið tíðliga í februar, og sum hesar síðstu vikurnar hevur ligið í Havn og bíðað eftir, at nøkur viðurskifti við føroysku sjóvinnumyndugleikarnir hava verið fingið upp á pláss fyri at kunna skráseta bátin í Føroyum og seta hann í sigling, hevur í dag verið royndarsigldur á Nólsoyarfirði.
Hann legði frá bryggju nú seinnapartin.
Eyðfinn Lenvig, tøknileiðari hjá J&K, sigur at báturin, sum bar sítt íslendska navn Hrappur, tá ið hann kom til Føroya herfyri, nú eitur Ragnhild, og at hann væntandi fer at verða tikin í brúk síðst í hesari vikuni.
Ragnhild er nakað nýggjari enn Siri (hin grótbáturin, red), er bygdur í 1992 og fekk nýggjan motor beint fyri aldarskiftið. Tá báðir bátarnir verða settir í sigling, verður møguleiki at flyta heili 500 rúmmetrar av gróti um tíman. Nýggi báturin rúmar 330 rúmmetrar, sum er væl meira enn Siri, ið tekur 250 rúmmetrar. Nýggi báturin er styttri enn Siri, men væl breiðari.
Bátarnir báðir kunnu koyra nærum í tímadrift, við tað at siglingin aftur og fram tekur umleið hálvan tíma og lastingin hálvan tíma. Við tveimum bátum gerst arbeiðið hjá J&K Petersen úti á Glyvursnesi sostatt nógv meira effektivt, og roknað verður við at kunna flyta og dumpa umleið 500 rúmmetrar um tíman.
Tveir mans sigla við hvørjum av bátunum.


text:
Líknandi greinar
Dýrindal landar til NFCS í Klaksvík
Dýrindal fór túr tann 16. juni og kom aftur tann 18. juni, so hetta var ein skjótir túr. Hann hevur roynt á landleiðini norðanfyri. Veiðan bleiv boðið út á Fiskamarknaðinum. Teir høvdu 15.450 pund og var prísurin fyri veiðuna 135.485,00 kr. Tað mesta av fiskinum var, Toskur, Havtaska og Tunga. SáH
Kommunistisku hógvarnir hjá samgonguni stinga undan!
Nú skulu Høgni Hoydal og Poul Michelsen ognartaka rættin hjá jarðaeigarum at skipa egin privat viðurskifti á egnum lendi. Tað undrar heldur ikki, at tað eru hesir báðir, sum nú fyrireika álop á privata ognarrættin. Líka síðan teir komu til, hava teir roynt at lýst viðurskiftini í føroysku hagunum ógreið og óskipað. Serliga hava teir Les meira…
Saksur á loftið í Klaksvík
Í nátt var eitt sindur ófriðaligt í Klaksvík og umleið kl. 04.30 fóru menn til hendurs utttanfyri eina Pizzabar mitt í býnum og tað endaði við at ein maður fekk fatur í ein saks, sum hann so hóttið við, men fólk vóru skjót at fáa saksin av hondunum hjá manninum og boðsent bleiv eftir løgregluni Les meira…


text:
Høllin
- Sitipláss: 404 fólk
- Pallur: 17,8m x 7m
Høllin er ein altjóða viðurkend konserthøll við ljós,- ljóð og filmsútgerð av høgari góðslu. Ein góðska, sum eisini er til staðar í øllum smálutum í Høllini, frá stólum til ljóðviðurskifti, og saman skapa allir hesir smálutir eina heilt serliga kenslu.
Høllin er staðið til tær stóru upplivingarnar. Nýggjárkonsertirnar, FMA, Geytin og sangleikirnir hoyra heima i Høllini. Her hava tignarlig fólk sum t.d. Bill Clinton verið. Kend listafók eru vorðin heiðrað, og ógloymandi konsertupplivingar við heimskendum fólkum. Eitt nú Nigel Kennedy og Barbara Hendrix hava skapt áhuga.
400 fólk kunnu sita í Høllini, men hølið kann eisini skapast til eina Stórhøll við at draga tær stóru hurðarnar inn til Klingruna frá. Í Stóruhøll kunnu vera umleið 900 fólk.
Leigupakkar til fundir o.l.
Leiga av Høllini 4 tímar – kr. 18.280 (harav 2.336 í mvg)
Íroknað duravørðar, parkering, ljós- og ljóðteknikarar og húsavørð
Leiga av Høllini 8 tímar – kr. 25.080 (harav 3.396 í mvg)
Íroknað duravørðar, parkering, ljós- og ljóðteknikarar og húsavørð
Um tygum ætla at leiga Høllina til eina konsert ber til at fáa ein vegleiðandi prís frá starvsfólkunum í Norðurlandahúsinum.
Krøvini til konsertir eru sera ymisk og eisini prísirnir fyri leigu til slíkar.


text:
Eirikur Lindenskov 21.08.2016 (10:08)
Hilmar Bech fyrrverandi løgtingsmaður farin
Hósdagin bórust deyðsboðini av Hilmari Bech í Porkeri. Hilmar Bech er fyrrverandi lærari og løgtingsmaður.
Hilmar Bech varð føddur 19. juli í 1933, og var 83 ára gamal, nú hann doyði. Hann tók læraraprógv á Haslev Seminarum í 1958, og stavðaist sum lærari í Vági 1958-59 og síðani í Porkeri til hann gavst í 1999.
Hann var bygdarráðslimur í Porkeris kommunu frá 1962-66 og hevði eisini fleiri onnur álitisstørv. Hann var deknur í Porkeris kirkju í 43 ár og varð heiðraður fyri drúgva tænastu við medalju frá drotningini.
Hilmar Bech varð valdur á ting fyri Javnaðarflokkin í Suðuroyar valdømi í 1970 og sat á tingi til 1984. Aftan á løgtingsvalið í 1984 var hann varamaður á tingi.
Hilmar Bech var giftur við Kristinu f. Samuelsen úr Tjørnuvík. Tey áttu børnini: Johanna f. 1958 og Dann f. 1967.
Jarðarferðin verður úr Porkeris kirkju í dag klokkan 14.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Vísindavøkan 2016
Níggjunda Vísindavøkan var í Perluni, Reinsarínum og á Perlutorginum. Hetta var fyrstu ferð at Vísindavøkan varð hildin í Tórsgøtu og hetta riggaði stak væl.
Á skránni vóru framløgur, framsýningar, tiltøk o.a. Framsýningar og tiltøk vóru skipað kring frumevnini eld, vatn, lut og jørð.
Ein røð av framløgum varð hildin í Reinsarínum fyrrapart. Seinnapart vóru stuttar framløgur í Pecha Kucha sniði um ymisk evni við Pokemón sum felagsnevnara. Um kvøldið var kvøldseta við tónleiki, framlægum, kjaki og ølsmakking.
Les meira um Vísindavøkuna 2016 í vinstra bredda.


text:
Made in Vietnam
Bókadeild Føroya Lærarafelags
- Síður: 136
- Útgávuár: 2011
- Upprunamál: týskt
- Innbinding: heft við klaffum
- Rithøvundur: Carolin Philipps
- Myndir: Perma: Ursula Kothgasser
- Týðari: Tina K. Jakobsen
Familjan hjá 14 ára gomlu Lan hevur tað fátæksligt og er eisini nógv merkt av krígnum, sum verið hevur í Vietnam, har amerikanarar hava blakað eitraðar kemikaliur yvir akrar og skógir, sum hevur havt avleiðingar fyri heilsuna hjá fólki.
Lan og systirin noyðast báðar at arbeiða á verksmiðju, har tær stríðast fyri, at familjan skal fáa mat í munnin.
Ein dagin koma týskir keyparar at hyggja at viðurskiftunum á verksmiðjuni, og tá noyðist stjórin at káva út yvir vánaligu viðurskiftini fyri ikki at missa sínar keyparar og tað elvir til øsing millum teirra, sum arbeiða.


text:
Heimavirkisvørur MVG- og skattafríar
Politikkur18-09-2018 - 09:00 - Jóanis Albert Nielsen
Jørgen Niclasen hevur, vegna Fólkaflokkin, lagt uppskot fyri løgtingið um at broyta skattalógina soleiðis, at heimavirki fær sømdir sum rithøvundar, tónaskald og onnur listafólk.
Í viðmerkingunum sigur uppskotsstillarin m.a. at tá talan er um heimavirki er í flestu førum talan um ítriv og ikki vinnu og tískil er endamálið við uppskotinum at taka burtur forðingar fyri føroyskum heimavirksemi.
Les uppskotið við at klikkja á leinkjuna niðanfyri.


text:
Her eru nakrar videoir afturat frá Masters-kappingunum leygardagin. Tann fyrsta er við sangi og øllum, tá ið garpar úr Havn vísa hvussu starturin sá út í gomlum døgum (les: flatur og ófatiliga harður fyri búkin) …
Her imponerar Anja Joensen úr Havn, við at fylgja væl við Karinu í 100 blandað, og egentliga missa mest bara tí at hon ikki vendir líka skjótt sum Karina …
Her eru tað teir báðir Sonni Eliasen og Petur Heðin, sum hava valt geil 1 at vera numero uno …
Og her er tað Annika Antoniussen úr Havn, sum vísir at hon ikki hevur gloymt hvussu man svimur tvær longdir skjótt …
Her er tað ein tøtt kapping millum Sonna Eliasen og John D. Olsen í 100 blandað …
Remi Lamhauge fuskar í 100 bringu …
Og at enda kanska orsøkin til at Hestoy ikki vann á Mikkelsen. Legg til merkis at restin hitar upp, sum Pál …
Allar videoir hjá hesari heimasíðu kunnu síggjast á www.youtube.com/svimjing


text:
King James Bíblian er ongantíð broytt síðan 1611. Hon hevur einans verið ígjøgnum fýra fínpussingar í stavseting og orðaraðfylgju. Hví skal týðingin hjá Victor støðugt broytast og sjonglerast so til? Hvat er tað fyri tvætl? Hoyri, at hon nú skal lirkast heilt yvir ímóti total-korruptiónini hjá UB$ (United Bible $ociety). So nú byrji eg at skilja, hví Guð hevur kallað meg til at týða King James, tí skjótt verður eingin nøkurlunda Bíblia eftir í hesum landinum.
Einaferð má eitt produkt vera komið á mál. King James Bíblian verður enska Bíblian frá nú av og til Jesus Christus kemur aftur, tí hon er Bíblian. Har er einkið at diskutera.
Merkið tykkum hetta: Føroyska King James kemur ALDRI, so leingi sum eg, Sjúrður Højgaard, livi, undir nakra tunga, pengastýrda, sleiska, post-modernistiska, hvat-vil-fólkið-hava, kaffi-nevnd við onkrum ríkum reiðarum og bankamafiosum sum hava heimabarr í stovuni og fara á horuhús í Danmark stýrandi skútuni; – bókið tað!
Eg komi persónliga at rætta og fínstilla Føroysku King James so leingi sum eg livi; og EINGIN arvar tað, eiheldur fær rættin til at pilka við eitt einasta komma eftir at eg eri farin heim til Harran. Stóli ikki uppá NAKRAN Strongs’ og Vines’ møsnandi stoddara.
Føroyska King James er IKKI TIL $ALG, eiheldur uppi til demokratiska avstemming um hvør dámar hvat og hvør ikki. Annaðhvørt lesur tú bókina hjá Guði, – ja, ella eina av “perVersjónunum”; so einfalt er tað.
Og heldur skal hon prentast í Russlandi á vesipappír, við bleytari permu, alla mína tíð, heldur enn at orðini hjá Guði nakrantíð verða seld fyri fragd, frama, indiskt pappír, kálvaskinnsleður, slim-line dittin og dattin og sleiskt post-modernistiskt, kastrerað, dynamiskt-ekvivalent smør-mál.
Fílið tit so bara av tykkara egnu kantum, men fílið bara ikki alt av! Hetta svørðið verður SO IKKI FÍLAÐ TIL á 724 kaffifundum við ófrelstum halt-teg-til-dópsnáðina platoniskum deyðsiglarum, heima-pimpandi flákrarum, pengamonnum, innsníktum Jesuittum, frímúrarum, snobbutum dirigentum og øðrum tessháttar mannsleikjarum.
Tá ið alt verður farið út í skarn, kemur meiniga fólkið at sláa upp í undarligt-ljóðandi Føroysku King James fyri at vita, hvat Guð í veruleikanum segði, tí har eru ORÐINI sjálv týdd. Nøkur koma at ELSKA hana, og pløga ígjøgnum hana í songini, og sova við henni á bringuni, meðan mooooong koma at HAÆAATA hana. Men soleiðis er tað bara: akkurát sum við Orðinum, tá ið hann gjørdist hold.
Hann kom til sínar egnu, og hans egnu tóku ikki ímóti honum.
( Jóhannes 1:11 FKJ )
Undarligt er tað, men mótstøðan kemur ongantíð frá teimum vantrúgvandi, ella frá einum eyðmjúkum, ærligum søkjandi; men frá teimum betong-religiøsu; tann direkta blóð-linjan av teimum, sum Jesus Christus kallaði fyri avkom av høggormum, og sum stóðu fyri krossfestingini av Frelsaranum.


text:
Tað er alt annað enn nøktandi, at semja framhaldandi ikki er funnin í málinum um lønarviðurskifti í samband við starvslæru hjá námsfrøðilesandi. Úrslitið er, at okkara námsfrøðilesandi ikki fáa møguleika at fara í starvslæru. Hetta hevur nú verið støðan í eina tíð, og hevur gingið út yvir lesandi undanfarna ár og aftur í ár.
Nú má og skal semja finnast millum Fíggjarmálaráðið og Pedagogfelagið. Sum skilst hevur Fíggjarmálaráðið ongan áhuga víst fyri at loysa hetta málið. Hetta líkist ongum.
Tí tað gongur ikki at lesandi framhaldandi verða tikin sum gíslar í hesum máli.
Finnið eina loysn sum skjótast!
Kristina Háfoss
Løgtingskvinna og valevni fyri Tjóðveldi


text:
Jóannes Hansen 13.06.2018 (16:52)
Eingin hevur smakkað steypasigur áður
B36 hevur við trivaligum 4-0 sigri í Trongisvági seinnapartin spælt seg í steypafinaluna, sum verður leygarkvøldið 25. august. B36 vann fyrru hálvfinaluna 4-2 og harvið samantalt 8-2.
Um talan verður um fyrstu finaluna ímóti HB síðani 1991, ella um talan verður um fyrstu finaluna nakrantíð ímóti AB fæst at vita seinni í kvøld, tá ið AB tekur ímóti HB. Har er HB favorittur, tí tað endaði við 2-0 heimasigri í Gundadali.
Fyrsta bríksl á Argjum verður klokkan 18.
Eingin av spælarunum, sum nú manna B36 liðið, hevur roynt at vinna kappingina um løgmanssteypið.
B36 tapti steypafinaluna í fjør 1-0 ímóti NSÍ, og í 2008 tapti B36 3-2 ímóti EB/Streymi.
Síðsta ferðin, at B36 vann steypafinaluna, var í 2006 ella fyri tólv árum síðani. Tá vann B36 2-1 ímóti KÍ. B36 málini ta ferðina skoraðu Fróði Benjaminsen og Sylla Amed Davy.
Eingin av B36 spælarunum, sum í dag vóru á vøllinum við Stórá, hava roynt at vinna steypakappingina.
Sigur í steypakappingini er trygga leiðin hjá B36 út í Europa næsta summar. Tað eru nógvir B36 áskoðarar í Suðuroy í dag, og tað var góður hýrur kring vøllin.
Heimaáskoðararnir vóru eisini nógvir. Eftir hálvan tíma var B36 frammanfyri 3-0, og harvið vistu Suðringar, at tað ikki verður í ár, at teirra lið fór at spæla seg í steypafinaluna fyri fyrstu ferð.
Suðringar - B36 0-4 (0-3)
Seinna hálvfinala í kappingini um løgmanssteypið
B36 fer í finaluna við samantaldum 8-2 sigri
0-1: Benjamin Heinesen
0-2: Kaimar Saag
0-3: Odmar Færø
0-4: Kaimar Saag
Dómari: Petur Reinert
----
LIÐUGT
0-4
85) 0-4
Regin í Lágabø avloysir Salmund Bech hjá Suðringum.
80) 0-4
Eirikur Magnusarson bjargar á strikuni, tá ið Meinhard E. Olsen roynir seg úr góðari støðu.
Dánjal Godtfred fer av vøllinum, og nýggjur maður á heimaliðnum er Hávard Albinus.
78) 0-4
Suðringar missa aftanfyri miðstrikuna, tað verður spælt fram til Benjamin Heinesen, sum er blankur, tá ið hann eitt sindur úr høgru lyftir bóltin framvið Rana N. Johannesen í heimamálinum, og bólturin stiklar dygst skeivu megin handara stólpa.
72) 0-4
Ari Krosslá Poulsen avloysir Búa Egilsson hjá Suðringum.
69) 0-4
Dánjal Godtfred liggur skaddur á vøllinum, og tað er steðgur í spælinum. Hann reisist aftur og kemur aftur á vøllin.
61) 0-4
B36 skiftir málverja: Rói Mørk Hentze avloysir Trygva Askham.
B36 skiftir eisini Erlend Magnusson út. Robert Heðin Brockie verður skiftur inn.
58) 0-4
Suðringar hava risa møguleika at minka um munin, tá ið B36 verjan kiksar, men bólturin fer skeivu megin stólpan.
55) 0-4
0-4: Kaimar Saag
Eftir uppspæl í vinstru og út frá er Kaimar Saag blankur fyri málinum, tá ið hann úr stuttari fjarstøðu lyftir bóltin upp í nettakið.
54) 0-4
Hugin Samuelsen verður skiftur inn á B36 liðið. Av vøllinum fer Lukasz Cieslewicz.
52) 0-3
B36 hevur risa møguleika, men eftir diagonalsending úr visntru misnýtir Meinhard E. Olsen fyri opnum máli og ein metur frá handara stólpa.
50) 0-3
B36 álop endar við, at Meinhard E. Olsen roynir seg við skoti úr vinstru og av brotsteigarmarkinum, og Rani N. Johannesen bjargar væl.
48) 0-3
Suðringar vinna horna í vinstru, men tað spyrst einki burturúr.
46) 0-3
B36 gevur bóltin upp.
B36 legði bragdliga fyri. Tað bar 3-0 leiðslu við sær, og harvið er B36 samantalt frammanfyri 7-2. Síðsta korterið hevur B36 fokuserað meiri á verjupartin. Harvið hevur heimaliðið havt bóltin meiri, men B36 hevur havt eins nógvar møguleikar sum mótstøðuliðið.
Hjá B36 snýr tað seg nú um at ansa eftir, at talan ikki verður um leikbann í finaluni. Tveir av teimum ellivu, sum eru á vøllinum hava sæð gult í hesi kappingini. Ásetingarnar siga, at tvey gula kort bera leikbann við sær í steypakappingini.
B36 spælararnir, sum hava sæð gula kortið í kappingini um løgmanssteypið, eru Alex Mellemgaard og Lukasz Cieslewicz.
Triði B36 spælarin, sum hevur gult kort á kontu, er Robert Heðin Brockie, sum ikki hevur verið á vøllinum í fyrra hálvleiki.
HÁLVLEIKUR
0-3
45) 0-3
Ein minuttir lagdur aftrat.
40) 0-3
B36 hevur tikið seg longri aftur á vøllin. Tað snýr seg um at verja og dúva upp á kontra. Suðringar fáa harvið meiri frið at spæla, men tað er torført at finna lykilin til málmøguleikar.
36) 0-3
B36 trýstið er linkað eitt sindur. Nú legði Salmundur Bech flatt innfyri úr vinstru, og Búi Egilsson var akkurát ov seinur fram at stýra bóltin í málið.
33) 0-3
Eftir langa framlegging er Búi Egilsson í góðari støðu, men tað spyrst einki burturúr.
30) 0-3
Eftir bestu løtuna hjá Suðringum verður Meinhard E. Olsen brádliga leysur frammanfyri Rana N. Johannesen í heimabrotsteiginum, og í tvídystinum er málverjin tann stinnari.
26) 0-3
0-3: Odmar Færø
Horna verður lagt innfyri úr høgru, og við handara stólpa og sjey metrar úr málinum er Odmar Færø hægstur, tá ið hann stútar bóltin dygst undir samankomingini.
Nú er brekkan øgiliga brøtt hjá Suðringum. B36 hevur skorað fleiri útivallarmál, enn Suðringar skoraðu í Gundadali.
25) 0-2
0-2: Kaimar Saag
Eftir fínt álop í høgru og í hitt borðið leggur Meinhard E. Olsen flatt innfyri, og dygst undir málinum er Kaimar Saag púra blankur, tá ið hann stýrir bóltin upp í nettakið.
23) 0-1
Yvirhøvur einki bendir á, at B36 ætlar at leggja seg at verja leiðsluna. Tað kemur aftur og aftur fyri, at allir útispælararnir eru á heimahálvuni.
18) 0-1
0-1: Benjamin Heinesen
Heimaverjan tøvir eitt sindur, og so smekkar Benjamin Heinesen eitt vet úr høgru og flatt í handara síðunetið. Kaimar Saag átti uppleggið.
Sera týdningarmikið mál á útivølli hjá B36.
15) 0-0
B36 pressar mótstøðuliðið frammarlaga. Tað ber við sær, at heimamenninir eru kroystir beinanvegin, tá ið teir royna at samanspæla á egnari hálvu.
10) 0-0
B36 vinnur horna í vinstru, Lukasz Cieslewicz leggur innfyri, men einki spyrst burturúr.
B36 er leikliga omaná.
09) 0-0
B36 fær fríspark á brotsteigarmarinum og eitt vet til høgru. Alex Mellemgaard roynir við frísparki, men tað spyrst einki burturúr. Bólturin fer í manngarðin, og B36 ger fríspark.
07) 0-0
Hóast tað er yrkadagur og harvið skúlagongd og arbeiði, so eru nógv við haldsfólk - bæði hjá Suðringum og B36.
05) 0-0
Bæði liðini hava verið í brotsteiginum hjá mótstøðuliðnum í sambandi við langt innkast.
01) 0-0
Fín líkindi - sirm og lítið og einki lot.
00) 0-0
LØGMANSSTEYPIÐ
Suðringar – B36 kl. 15.00
Seinna hálvfinala í kappingini um løgmanssteypið
Fyrra hálvfinala endaði 4-2 til B36
Dómari: Petur Reinert
Hjálpardómarar: Arni Rasmussen og Petur Páll Winther Hentze
Suðringar Rani N. Johannesen – Dánjal Godtfred, Isaac Shaze, Salmundur Bech, Búi Egilsson, Stefan Rasosavljevic, Eirkur Magnusarson, Heri Kjærbo, Teitur Olsen, John Villi Wøldike, Ibrahim Arifovic
B36: Trygvi Askham, Andrias H. Eriksen, Odmar Færø, Eli Falkvard Nielsen, Meinhard E. Olsen, Kaimar Saag, Lukasz Cieslewicz, Alex Mellemgaard, Benjamin Heinesen, Erlendur Magnusson, Magnus Holm Jacobsen
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
KOM VIÐ TIL LEKKRA KOS! SUMMAR 2019 VERÐUR STÓRT! VIT ELSKA TAÐ!
PRÍSUR fyri hvønn úr bara: 7.990,- fyri 12 DAGAR !
Vældámda Kos er ein lítil fitt oyggj - einans 295 km2. Í samfull 40 ár varð oyggin stýrd av italienarum, sum m.a. syrgdu fyri, at oyggin fekk prýðiligar parkir, blómuplantasjur og flottar gøtur fram við vegunum. Vakrar hvítar lágbotns sandstrendur eru eisini ein fragd fyri sinn og skinn. Frá Kos er lætt at sleppa yvir á aðrar oyggjar, sum t.d. Kalymnos og Telendos.
TAÐ ER AVMARKAÐ PLÁSS FYRI HENDAN DREYMAPRÍSIN! SKUNDA TÆR ÁÐRENN ÚTSELT! Í FJØRÐ BLEIV ALT ÚTSELT!
Flogferðaseðil
Ferðaavgjøld
12 dagar uppihald á min. 4+ stjørna á hotell/íbúð á Kos
Tíðarskeið:
03. juli 2019 til 15 juli. 2019 (15 PLÁSS ERU)
Dagført: 23 oktober 2018
Tað er avmarkað pláss á hvørjari ferð, og prísurin kann broytast alt eftir nær tú bíleggur og tekur av. Her bjóða vit eisini dreymagjald, har tað ikki er neyðugt at gjalda alt beinanveg, so tú kanst tryggjað tær tína dreymaferð - her og nú!
Skriva til okkum her á Facebook ella á wetravel@wetravel.fo. Tú kanst eisini ringja á tel. 591700. Vit svara alt samdøgrið
WeTravel
Vit finna bíligastu loysnina #wetravelfo #kos #travel #summer2019 #goodfeeling #happy #faroeislands #atlanticairways #spiesrejser


text:
Orð: Eyðun á Lakjuni
Lag: Eyðun á Lakjuni og Niclas Johannesen
Viðmerking: Staklag av fløguni “Vøkur er verðin” hjá Mariu á Lakjuni.
1. Hugsar tú onkuntíð tankan hjá mær,
at tú ert heppin, at mamma teg bar
í hendan heim – her er fagurt og gott.
– Hugurin leitar hátt.
Niðurlag: Sum eitt summar –
sum ein glotti gjøgnum skýggj
vil eg skína tað frægasta, eg kann.
Á, eg vil lýsa,
ynski hýsa
tí allarbesta, eitt mannabarn nú kann.
2. Hugsar tú nakrantíð tankan hjá mær,
lukka tað er – eg kann gleðast við tær.
Ja, tað er longsulin á míni leið,
ljós mítt, tað kámast ei.


text:
Drekkivatnið er reint
17. Jul 2018
Drekkivatnið er nú reint aftur, tí er ikki neyðugt at kóka vatnið meira ...
les meir
Kommunuskrivstovan er stongd frá 16. juli til 13. august
12. Jul 2018
Opið er aftur mánadagin 13. august kl. 10:00 - 14:00 ...
les meir
Í hernað móti skøruni
21. Jun 2018
Hvannasunds kommuna er nú farin í hernað fyri at basa skøruni. Í samstarvi við "Vakurt", er stig tikið til at sproyta skørur við eitri. Fólk...
les meir
Kunngerð um broyting í byggisamtykt fyri økismark millum B og E3 øki í Hvannasundi.
20. Jun 2018
Talan er um broyting av part av matr. nr 66a og matr. nr. 68, sum nú er avsett til Neystaøki, sum nú verður broytt til...
les meir
Starvsfólkaskipan
19. Jun 2018
Bygdaráðið hevur á fundum 21. mars og 30. apríl samtykt starvsfólkaskipan fyri starvsfólk hjá Hvannasunds Kommunu. Sí starvsfólkaskipanina við at trýsta á leinkjuna niðanfyri:Starvsfólkaskipan seinast...
les meir
Starv í Barnahúsinum IMBA
13. Jun 2018
Barnahúsið IMBA søkir eftir einum námsfrøðingi, men søkir eingin námsfrøðingur, kann hjálparfólk setast í tíðaravmarkað starv.Barnahúsið IMBA lat upp 1. apríl 2012.Í Barnahúsinum IMBA...
les meir
Grundstykkir til sølu
07. Jun 2018
Hvannasunds Kommuna hevur tøk grundstykkir til sølu bæði í Hvannasundi og í Norðdepli.Í Hvannasundi er øki við plássi til trý grundstykkir undir Rókini. Hetta er...
les meir
Ung í arbeiði 2018
25. Mai 2018
Nú er klárt at melda til ung í arbeiði 2018. Í ár verður ung í arbeiði frá 2 til og við 27 juli. Tað verður...


text:
Skrivað hevur Íðunn Mortensen
Nú er veitsluhátíðin komin, og um tað er nakað, ið hoyrir til hetta, so er tað glitur og glam!
Fýrverk, ball og glitur eru ting, ið binda hátíðina saman. Vit nýta glitrið tá vit skulu vera eitt sindur ekstra – bæði tá tosa verður um sminku og klæðir. Tað er soleiðis at nógv umganga glitur í sminkuni, tá farið verður í skúla ella til arbeiðis, men tá farið verður í ball er tað fínt at glitra eitt sindur meira. Men hvussu ger men hetta uttan tað verður ov nógv av tí góða?
Um tú eigur glitur klæðir, far so í tey! Ikki ivast, tað er nú tú skal skína. Men um tú longu hevur avgjørt hvat tú fert í, so kanst tú altíð leggja glitur afturat.
Kanska onkrar glitur hosur ella onkrar smykkur, sum til dømis glitur hálsketa, oyralokkar osfr.
Hvat glitur er penast?
Alt glitur er pent, men tað sum er mest kent nú á døgum er holografiskt og iredesent glitur. Man kann fáa tað í fleiri litum, so har er heilt víst okkurt, ið nøktar tørvin.
Soleiðis kanst tú sminka tær við glitri
Eyguni eru key, tá tað kemur til glitur. Tað er feitt sum ein detalja í eygnakrókinum, men eisini í miðjuni á eygnalokinum. Tað finnast nógvir glitur eyelinerar, so nýt tað í staðin fyri tann vanliga svarta.
Tað ber eisini til at smyrja á maskaru, og síðani seta eitt sindur av glitri á tí “fugtigu maskaruna”. Men minst til, at ansa eftir, tí tað er strævið at fáa glitur í eyguni..
Glitur sum highlightara hevur verið ein trend í 2017. Tað er simpult, tú spreyjar eitt sindur av vatnið ella settingspray á kinnabeinið, síðani setur tú glitri á og voilaa!
Negl er har, flest fólk velja at seta glitri. Tað eru nógv neglalakk, sum longu hava glitur í sær, men um tú ikki eigur slíkt, so ber til at vera eitt sindur kreativur og seta leyst glitur á vanligt neglalakk.
Fyri at glitrið ikki skal fara alla staðni, so smyr eitt lag av klárum neglalakkið omaná.
Um tú veruliga ert í hýrinum, so smekka eitt sindur av glitri á kroppin. Sama process, settingspray – glitur á. Og nú kanst tú akkurát tað sama fáa tær glitur í hárið, tá tú ert so væl á veg <3
Nýt glitrið har tú vilt, tað verður pent óansæð! Gott Nýggjár!


text:
Vísindavøkan fer aftur á ferð í ár. Hetta verður í tíðarskeiðnum 17. til 26. september. Talan verður um fimm tiltøk kring landið, sum eru skipað eftir sama leisti. Á hvørjum tiltaki verða tríggjar styttri framløgur við granskarum frá ymsu stovnunum kring landið. Hvør framløga verður bert hildin eina ferð, so møguleiki er at fara til Les meira…
Svimjihøllirnar menna seg til nýggjar tíðir
Í øllum kommunum í Danmark, er tað svimjihøllin sum brúkar mest orku av teimum almennu bygninginum. Tað eru nógvir pengar at spara, við at skifta tað gomlu orkuna út við nýggja, eitt nú ljós, hitið og útluftning. Her hevur “Nordiske Medier” gjørt eitt innlegg, um at menna svimjihøllirnar í Danmark til tær nýggju tíðirnar og Les meira…
Føroyingafelagið í Aarhus
Hmmm.. Hvat munnu tey gera í Føroyingafelagið í Aarhus? Jú, tær komandu vikurnar fara vit greiða frá øllum teimum bólkinum, sum mynda felagið 😉 Hesa ferð byrja vit við nevndin í felagnum. Nevndin er í ár ein trýmannanevnd, og hon hevur evstu ábyrgd fyri felagnum og fyri Áarstovu. Liminir velja nevndina á hvørjum ári í Les meira…
Pólskir granskarar á R/V Oceania koma á vitjan í Føroyum
Frá 24. august til 28. august koma nakrir pólskir granskara á vitjan í Føroyum, hetta skrivar Magdalen Lacka til news.fo: Polish scientists on the R/V Oceania are going to visit Faroe Islands on their way back home from the Arctic scientific cruise. A group of 7 scientists from the Institute of Oceanology Polish Academy of Les meira…
Føroya Tele umboð fyri Apple í Føroyum
Nú Klokkan 12 fer Føroya Tele í Klaksvík at hátíðarhalda, at tey eru vórin Apple umboð í Føroyum. News.fo var og vitjaði í morgun og tá vóru tey sera upptikin at fylla í ballónir til børnini. Ein vøkur kaka var har eisini, so væntandi fáa tey vaksnu ein kaffimunn við onkrum lekrum omaná. Her nakrar Les meira…
Loyniorð til Føroyskar LinkedIN brúkarar í umferð
Í dag komu tíðindi um at loyniorð til 7450 føroyskar teldupostar vóru í umferð á netinum, men hettar sær ikki út til at verða heilt rætt. Tað sum er í umferð er loyniorð til LinkedIN brúkarar, listin er langur. 1,4 billion brúkarar eru ávirkaði av hesum, og ímillum her eru 7450 føroyskir LinkedIN brúkarar. Listin Les meira…


text:
Orð: Martin Luther
Lag 1: Nürnberg
Lag 2: Johan Peter Emilius Hartmann
Týtt til danskt: Nikolai Frederik Severin Grundtvig
Týtt til føroyskt: Olaf Rasmussen
Upprunaheiti: Nun freut euch, lieben Christen gmein / Nu fryde sig hver kristen mand
1. Nú frøi seg hvør kristin sál
og leiki hátt av gleði,
nú skuldi hvørt eitt mannamál
veitt tøkk á foldarvegi,
tí Guð so góður er við oss,
hann læt seg heingja á ein kross
for vára synd at gjalda.
2. Hin óndi fekk sær vald á mær,
hann hótti meg við deyða,
so tung mær henda byrði var,
og tárið vætti eygað.
Tí altíð djúpari sakk eg,
til sælu fann eg ongan veg,
mær mundi syndin valda.
3. Mær dygd og góðgerð hjálpti ei
á deyðanum at vinna,
hin sterki djevul segði nei,
hann læt seg ikki binda.
Eg komin var í fjandans vald,
hann vísti mær mítt syndagjald
og hótti meg við glatan.
4. Tá tókti Guði synd í mær,
eg staddur var í vanda,
hann miskunn veitti mær frá sær
og hevði hjálp til handa.
Av hjartans kærleika til mín
hann ofraði tí sonin sín,
tað kærasta, hann átti.
5. Hann segði við sín einkarson:
Nú vil eg miskunn inna,
og tú mást gista foldarlon,
tí arma frelsu vinna,
hjálp veita tí frá dóm og deyð,
ið staddur er í syndaneyð,
so hann við tær kann liva.
6. Hann faðir sínum lýðin var
og kom til jarðar niður,
ein rein og føgur moy hann bar,
hann er mín sálarfriður.
Frá faðir sínum fekk hann mátt
at bjarga mær frá heljarnátt
og illamann at binda.


text:
Søgu- og Samfelagsdeildin í nýggjum altjóða netverki
Gestur Hovgaard, lektari á Søgu- og samfelagsdeildini, hevur frá NORDPLUS fingið 20.000 evrur játtaðar til menning av útbúgvingarnetverki. Hetta eru áleið 150.000 kr. í okkara peningi.
Talan er um netverk, ið kallast “Social Innovation, Planning and Community Studies” (SIPLACS), og hevur til endamáls, innan hesi økini, at menna felags læri- og útbúgvingarátøk. Talan er um netverk upp á tvørs av Norðanlondum millum stovnar í Føroyum, Íslandi, Grønlandi, Danmark og Noregi.
NORDPLUS er norðurlendski stovnurin fyri læri- og útbúgvingarsamstarvi, les meira á heimasíðu teirra www.nordplus.org
Les meira um hetta netverk á hesum leinkinum (á enskum)
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...
-
08.10.2018Tey ganga á vegnum og bíða sum nýggjur afturEitt av høvuðsverkunum hjá Ingálvi av Reyni, Tey ganga á veg...


text:
Brestir er komin heim frá Eystur-Grønlandi
vinna14-06-2018 - 11:06 - Jóanis Nielsen
Brestir kom á Sørvág beint eftir midnátt, teir hava verið í Eystur-Grønlandi, har teir hava fiskað svartkalva, Brestir hevur verið burtur í ein mána.
Teir hava 230 tons av svartkalva, sum teir skulu landa í Ánunum mánadagin.
Tað vóru 14 mans við Bresti hendan túrin, skipari var Thormann Niclasen úr Bø.
Tá ið Brestir fer avstað aftur í komandi viku, tá verður farið aftur til Eystur-Grønlands at fiska svartkalva.
Vit tóku nakrar myndir, tá ið Brestir kom á Sørvág í nátt - hygg niðanfyri her.


text:
Unga Tjóðveldið stuðlar sjúkrarøktarfrøðingunum
Stórt stríð hevur tikið seg upp millum Felagið Føroyskir Sjúkrarøktarfrøðingar og Fíggjarmálaráðið. Vit stuðla kravinum hjá sjúkrarøktarfrøðingunum um hægri løn og stuðla teirra avgerð at fara í verkfall.
Kravið um hægri løn hjá sjúkrarøktarfrøðingunum snýr seg um at javnseta bólkar á arbeiðsmarknaðinum, sum hava eins langa útbúgving. Samstundis er tað ein sannleiki, at starvsbólkar, sum eru kvinnudomineraðir oftani hava ov lágar lønir í mun til teirra arbeiði, útbúgving og aðrar starvsbólkar. Dømi eru m.a. sjúkrarøktarfrøðingar og námsfrøðingar. Vit meta avgjørt, at tað er rætta tíðarskeiðið at hækka lønirnar fyri hesar starvsbólkar.
Heilsu og umsorgarnaryrkini hava ómetaligan stóran týdning. Hetta avspeglar lønin hjá sjúkrarøktarfrøðingunum tó ikki. Ein verulig lønarhækking er við til at betra um korini hjá sjúkrarøktarfrøðingum. Samstundis er hetta eisini ein møguleiki at vera við til at raðfesta eitt av teimum kvinnudomineraðu starvsyrkjunum, sum ofta arbeiða undir alt ov lágum lønum.
Tað verður tosað um at betra um javnstøðuna millum kynini í Føroyum, nú er møguligt at gera nakað við tað. At hækka lønirnar hjá sjúkrarøktarfrøðingum er ein týdningarmikil liður í at skapa betri javnstøðu millum kynini, og betri javnstøðu millum fakbólkar við eins langari útbúgving. (MYND: “løn – fakbólkar)
Felagið Føroyskir Sjúkrarøktarfrøðingar siga, at tey ynskja at rætta skeivleikarnar. Hesum kunnu vit bara taka undir við. Tað er eisini greitt, at ein rúgva av fakfeløgum alment stuðla kravinum hjá Sjúkrarøktarfelagnum um hægri løn og avgerðini um at fara í verkfall. Miðlarnir eru fyltir við stuðulsskrivum frá øðrum fakfeløgum.
Herfyri gjørdi Starvsmannafelagið sáttmála við Fíggjarmálaráðið. Hesin sáttmálin eigur tó ikki at leggja grundarlagi fyri samráðingarnar hjá øllum hinum fakfeløgunum, har limir teirra arbeiða á almenna arbeiðsmarknaðinum. Fakfeløgini umboða ymsar starvsbólkar, sum øll hava frælsan samráðingarrætt. Tískil eigur sáttmálin millum Starvsmannafelagið og Fíggjarmálaráðið ikki at leggja grundarlag fyri allar hinar sáttmálarnar. At enda ynskja vit at heita á Fíggjarmálaráðið um at taka upp aftur samráðingar við Felagið Føroyskar Sjúkrarøktarfrøðingar.


text:
Fundarborð og fíggjarligt skynsemi
6. september 2016
Tíðin komin aftur at skapa álit á býráðsarbeiðið í Tórshavnar Kommunu
Ein grundregla í kommunurætti er, at ein kommuna skal virka fíggjarliga ráðiligt.
Ein onnur, at hon ikki hevur loyvið at ríka seg upp, men at peningurin skal út aftur til skattaborgaran.
Ein kommuna skal sostatt "mala runt", - hvørki meir ella minni.
Tá ein kommuna hevur ráð at keypa eitt fundarborð fyri 365.000 kr., er tað at meta sum oyðsl, eins og tað týðir uppá, at kommunan liggur inni við ov nógvum peningi, sum av røttum átti at verið sendur út aftur til skattaborgaran, so ella so.
Famøsa borðið er helst fíggjað av einhvørjari konto hjá umsitingini, og hevur tí ongantíð verið ein politisk avgerð hjá kommunustýrinum.
Tað frítekur tó ikki umsitingina, við borgarstjóranum á odda, at virka fíggjarliga ráðiliga.
Tó er vantandi atlit til umstøðurnar neyvan óvanligt, tá persónar onkursvegna gerast størri enn tey, sum teir umboða, - í hesum føri borgaran í Tórshavnar Kommunu.
Kommunuval verður tann 8. november.
Valið er títt.
Katrin Joensen
valevni Sambandsfloksins til býráðsvalið í Tórshavnar kommunu
RN
Aftur


text:
Vit taka okkara egnu avgerðir í Havn
4. november 2016
Nú politikkarar, ið ikki sita í Tórshavnar býráð enn einaferð úttala seg um havnaútbyggingina, skal eg heilsa og siga, at vit taka okkara egnu avgerðir um okkara framtíðar útbyggingar í Havn.
Útbyggingin av Tórshavnar havn verður ikki steðgað av politikkarum, sum einki hava við okkum at gera. Sum býráðspolitikkari í Tórshavnar kommunu havi eg verið við at samtykt at útbyggja Tórshavnar havn, og arbeiðið er farið í gongd, tíbetur.
Kaikanturin er lívæðrin til framburðin her í Havn og grundarlagið undir okkara vælferð og trivnaði. Arbeiðsplássini eru við til at breyðføða arbeiðsmannin í Havn og hetta sleppa politikkarar á bygd ikki at taka frá tykkum. Tit hava uppbygt hetta arbeiðspláss, og tað er tykkara.
Mín boðskapur til tykkum politikkarar uttan fyri Havnina er, leggið kommunurnar við Skálafjørðin saman. Finnið tykkara egna stev. Tá tað er gjørt, kunnu tit byrja at hugsa um samstarv við onnur.
Vit taka okkara egnu avgerðir í Havn.
Annfinn Brekkstein
valevni Sambandsfloksins til býráðsvalið í Tórshavnar kommunu
RN
Aftur


text:
Veganetið í Føroyum er væl útbygt, men ferðslutrygd eiga vit við jøvnum millumbilum at varpa ljós á. Serliga umráðandi er tað eisini at kunningin røkkur út til fremmandu bilførararnar, sum nú bara økjast í tali á føroysku landsvegunum.
Sum avvarðandi stovnur av landsvegakervinum arbeiðir Landsverk áhaldandi fyri, at ferðslan skal glíða so væl og trygt, sum tilber. Hetta merkir eisini, at øll, sum nýta infrakervið, vísa neyðugt varsemi.
Summarið er tann árstíðin, har flest útlendsk ferðafólk leita sær hendanvegin við bili. Flestu teirra kenna ikki føroysku ferðsluna og hava lítlar ella ongar royndir við teimum serligu fyribrigdunum, ið eru eyðkend fyri okkara infrakervi og ferðslu sum heild. Til dømis vansan við seyði á vegunum og einbreytaðir vegir og tunlar.
Við ferðslutrygd fyri eyga gjørdi Landsverk tí fyri nøkrum árum síðani ein film, ið beinleiðis vendir sær til útlendingar.
Filmurin, sum nú er dagførdur, viðger tey atlit, sum allir bilførarar eiga at taka, tá koyrt verður í Føroyum. Talan er um ein teknifilm, sum á greiðan hátt vísir nakrar støður, ið allir bilførarar kunnu koma út fyri á føroyska infrakervinum. Ikki minst hvussu einstaki bilførarin best tekur hædd fyri slíkum støðum og kemur best burtur úr teimum.
Í sambandi við framleiðsluna av filminum heitti Landsverk á ferðaskrivstovur, bilútleigarar og aðrar veitarar innan føroysku ferðavinnu, at kunna ferðafólk um filmin og sýna hann, har tað ber til. Hendan áheitanin stendur framvegis við.
Filmurin, sum sjálvandi er á enskum máli, kann síggjast við at trýsta á myndina omanfyri greinina.


text:
Nú Karavella Marionett-Teatur er í ferð við at seta nýggja leikin “Dansa so væl og leingi” upp, er Veiða vind lagdur til viks fyri eina tíð. Møguliga verður leikurin tikin upp aftur einaferð fyrr ella seinni, helst seinni…, men inntil tá, ber til at síggja nakrar av bestu myndunum frá… les meira…. →
Ólavsøkuaftan og ólavsøkudag kl. 15 verða sýningar av symfoniska marionettævintýrinum Veiða vind. Sýningarnar verða í Snikkarastovu í Sjónleikarhúsinum og atgongumerki kunnu keypast ein tíma undan sýning. Møguleiki er fyri at leggja atgongumerki av við at skriva til rakel.helsmdal(kurla)gmail.com ella inn á Facebook-tiltakið. Hetta eru allarhelst nakrar av seinastu almennu sýningunum… les meira…. →
Sýning av symfoniskum marionettleiki í Sjónleikarhúsinum Í dag kl.17 fríggjadagin tann 6. juni verður ein almenn sýning av symfoniska marionettævintýrinum “Veiða vind” hjá Karavella Marionett-Teatri. Sýningin verður í Snikkarastovu í Sjónleikarhúsinum. Fleiri túsund føroysk og íslendsk børn hava upplivað søguna saman við stórslignum symfoniorkestri, og nógv hava eisini lisið bókina,… les meira…. →
Nú ein dagin eydnaðist mær at sleppa inn í mín First Class-brævkassa og har kundi eg frøðast um 5 brøv, sum gjørdu meg ótrúliga fegna. Tey vóru frá fimm næmingum í 4. flokki í Hvalbiar skúla, sum sóu Veiða vind tann 25. februar. Eg takki teimum hjartaliga og øllum Hvalbiar… les meira…. →
Í dag fekk eg eitt so praktfult og lívsjáttandi bræv. Tað var frá 4. flokki í Hvalbiar skúla, sum saman við 1., 2. og 3. flokkið hugdi at leikinum “Veiða vind” síðsta týsdag: Vitjan í Hvalbiar skúla Ein vátan og ilsligan dag í februar fingu vit áhugaverda vitjan í Hvalbiar… les meira…. →
Fjórði og seinasti dagur í Suðri var sera hektiskur. Kl. 8 var eg klár at seta upp í barnagarðinum Mýrifípuni. Fyrsta sýning var kl. 10 og næsta kl. 13. Børnini komu úr Mýrisnípuni, úr útibarnagarði og úr dagrøktini í Sumba, so suðuroyarbørn høvdu ferðast langt at koma at hyggja at… les meira…. →
Á øðrum og triðja degi í Suðri stóð Hvalba á skránni. Tíðliga í morgni kom eg til Hvalbiar skúla og setti leikhúsið upp. Eftir sýningina, hevði eg fyrstu helvt av skrivikeiði saman við 7., 8. og 9. flokki. Tey vóru áhugað og ágrýtin, so tað var stuttligt at arbeiða saman… les meira…. →
Tann 14. januar kundi tú lesa hetta á Suðuroyarportalinum: Kom og finn skrivigleðina og tann 23. februar stóð hetta: Veiða Vind í Pakkhús 4 Mánamorgunin tann 24. februar legði Karavella Marionett-Teatur frá bryggju síni handan Á og fór umborð á Smyril. Tvær sýningar vóru í Pakkhús 4 mánadagin. Móttøkan var… les meira…. →
Tann 24. – 27. februar verður Karavella Marionett-Teatur á turné í Suðuroy. Líka síðani leikhúsið var sett á stovn í 2011, hava trúgvastu stuðlarnir hjá Karavella Marionett-Teatri verið í Suðri. Bæði “Revurin við silkiturriklæðinum” og “Skrímslini” vóru sera væl móttikin og sýningar vóru fleiri staðni í oynni báðar ferðir. Hesaferð… les meira…. →


text:
Fíggjarætlanin hjá Eysturkommunu fyri 2018 samtykt
Á býráðsfundi í gjár bleiv fíggjarætlanin hjá Eysturkommunu samtykt.
Høvuðstølini í fíggjarætlanini eru hesi:
Inntøkur: 111.400.000 kr.
Íløgur: 65.580.000 kr.
Rentuútreiðslur: 1.170.000 kr.
Avdráttir: 5.359.000 kr.
Skattaprosent: 21
Barnafrádráttur: 8.000,- kr.
Ansingargjøld:
1.600,- kr. fyri vøggustovu
1.500,- kr. fyri barnagarð
700,- kr. fyri frítíðaransing
50% avsláttur fyri 3. barn og fleiri
Fíggjarætlanin fyri 2018 gevur eitt rakstraravlop á 27,5 mió. kr. Úrslitið eftir rentur og avdráttir verður 21 mió. kr.
Barnafrádrátturin hækkar úr 7.500,- til 8.000,- kr. og ansingargjøldini lækka soleiðis, at tey í 2018 verða 1.600,- kr. fyri vøggustovupláss, 1.500,- kr. fyri barnagarðspláss og 700,- kr. fyri frítíðaransing. Avsláttarskipanin, har gjaldið verður 50% fyri 3. barn og fleiri, heldur fram óbroytt.
Skattaprosentið verður óbroytt 21%
65,6 mió. kr. verða brúktar til íløgur og úrslitið eftir rentur, avdráttir og íløgur verður eitt hall á 44,5 mió. kr. Hetta verður fíggjað við innistandandi og lántøku á 10. mió. kr.
Eysturkommuna hevur onga nettoskuld í dag, men verður hon við ársenda 2018 uml. 30% av eini álíkning.
Íløgur
Eysturkommuna hevur seinastu árini upplivað ein stóran vøkstur, bæði í fólkatali og barnatali. Sitandi býráð hevur sett sær fyri, at vøksturin skal halda áfram í kommununi. Íløgutørvurin er eisini merktur av hesum.
Talan eru um nógvar ymiskar íløgur:
40 nýggj grundstykkir í Eysturkommunu í 2018
Áhugin at seta búgv í Eysturkommunu er sera stórur, og bíðilistin eftir grundstykkjum er langur. Í dag standa tilsamans 150 fólk á bíðilista.
Í 2018 verða útstykkingar gjørdar í Leirvík og Norðragøtu. Tilsamans verða 40 nýggj grundstykkir. 18 í Leirvík og 22 í Norðragøtu. Umframt útstykkingar er ætlanin at keypa lendi til enn fleiri útstykkingar bæði í Leirvík og Norðragøtu í 2018 og í Syðrugøtu í 2019.
14, 2 mió. kr eru avsettar til útstykkingar og keyp av lendi.
Barnagarðar
Býráðið hevur samtykt at útbyggja barnagarðin “Brúsa” í Leirvík. Hetta kemur at geva pláss fyri 16 børnum afturat, soleiðis at barnagarðurin fer at kunna hava 100 børn. 3 mió. kr eru avsettar til útbyggingina, sum eftir ætlan verður liðug í mars/apríl 2018.
Býráðið hevur eisini tikið avgerð um at byggja nýggjan barnagarð við Gøtugjógv. Arkitektakapping hevur verið, og ætlanin er komandi ár at fara undir at byggja. Enn fyriliggur ikki nøkur endalig kostnaðarmeting av nýggja dagstovninum, men í 2018 eru 5 mió. kr avsettar til nýggjan barnagarð.
Eldraøkið
Stórt trýst er á eldraøkinum, og samstarvinum Nánd manglar búpláss. Eysturkommuna hevur sett 6 mió. kr. av í 2018 til at útvega fleiri búpláss í komandi ári, og samstundis kanna og lýsa møguleikarnar fyri at byggja eitt nýtt heim til borgarar, við sjúkuni demens.
Nýggj tilbúgvingarstøð
Arbeiðið at gera nýggja tilbúgvingarstøð er boðið út, og tilboðini skulu vera inni 5. desember í ár. Á fíggjarætlanini fyri 2018 eru 8 mió. kr. avsettar til hetta. Nýggja tilbúgvingarstøðin verður bygd á Toftanesi í Leirvík.
Aðrar størri og smærri íløgur
Umframt frammanfyri standandi íløgur, er eisini ætlanin at gera nógvar aðrar størri og smærri íløgur í 2018.
3 mió. kr. eru avsettar at dagføra bátahylin í Norðragøtu, og 2,5 mió. kr. eru avsettar til at gera nýtt “Lugar” og nýggj kampingplass v.m við bátahylin í Leirvík.
Ítróttarhúsið við vøllin í Sarpugerði skal gerast liðugt og 2,5 mió. kr. eru avsettar til hetta. Eisini eru 3 mió. kr eru avsettar til skúlan við Gøtugjógv. Har er ætlanin at gera ymiskar dagføringar og broytingar. Eitt nú skulu hølini til lærarafyrireiking betrast. Harumframt er peningur settur av til íløgur í vegir, kloakkir, vatn og aðrar smærri ætlanir.
Inntøkur
Sambært framrokningum hjá kommununi verða inntøkurnar fyri 2017 uml. 112 mió. kr., og mett verður, at inntøkurnar fyri 2018 verða á sama støði, og eru settar til 111,4 mió. kr. harav afturberingin frá landinum er 16,4 mió. kr.
Rakstrarútreiðslur
Rakstrarútreiðslurnar eru hækkaðar við 6,5 mió. kr. í mun til 2017. Í høvuðsheitum eru hækkingarnar 3 mió. kr. til heimatænastuna Nánd, 700 t.kr. eru til lønarhækkingar og 700 t.kr til umvælingar av verkstaðsbygninginum hjá kommununi í Syðrugøtu.


text:
- Tíðindi, mentan og ítróttur
Sjúklingar kunnu fáa kannabis
Heilivágurin kann latast í Føroyum, men tó við treytum.
Vegleiðingin til læknarnar í Danmark og Føroyum er annars tann sama viðvíkjandi heilivági, sum kannabis er í.
Tað sigur Heilsumálaráðið í svari til Trivnaðarnevndina hjá løgtinginum, sum viðger eitt uppskot til samtyktar hjá Miðflokkinumum um at brúka kannabis sum heilivág í einari royndarskipan sum ta, ið er galdandi í Danmark.
Tveir sonevndir tilbúningar eru við í royndarskipanini í Danmark, sum ikki eru loyvdir í Føroyum. Teir eru ikki skrásettir í Føroyum.
Hetta er blómur og topskot av plantuni Cannabis Sativa.
Sjúklingurin skal gera te við hesum plantutilbúningi, ella anda inn damp við einum serligum fordampara.
Sí eisini


text:
Navn: Luna
Skrásetingar nr.: FR00102
Folağ: 22. juli 2000
Kyn: Ryssa
Litur: Reyğ viğ ljósum faksi og tagli og lítlari stjørnu
- Hevur litgenini ee A- toto ff
Stongmát: ?
Sinnalag: Rólig og vinarlig
Eigari: Regin úr Hørg - Sumba
Fortíğ: Luna er folağ hjá Regin og hann eigur hana enn.
Í juni 2007 fór hon til Sandvík at ganga saman viğ rossunum hjá Marit Petersen. Har var hon inntil heystiğ/veturin 2008, tá fór hon aftur til eigarin. Summariğ eftir leiddi Josef hana yvir til rossini hjá sær, so hon kundi standa saman viğ Ljósa.
Avkom:
Stjørnuskot - FR14102
Sandur - FR16103


text:
Ingi Samuelsen
19.09.2016 - 17:17
Tíðindi > Uttanlands - Yvirgangur
Jagstranin eftir eftirlýsta Ahmad Kahn Rahami er nú liðug. Borgarstjórin í býnum Elizabeth í New Jersey, USA, váttar, at eftirlýsti maðurin er handtikin, skrivar Reuters.
Maðurin varð settur í samband við spreingingina leygarkvøldið í Chelsea býarpartinum í New York. Ein sokallað trýstkókarabumba brast og særdi 29 fólk. Tá spreingievni varð funnið nærhendis gjørdi løgreglan av at eftirlýsa 28 ára gamla Ahmad Kahn Rahami við navni og mynd.
Trýstkókarabumban var av sama slag, sum varð brúkt í álopinum móti Boston Marathon í 2013, tá trý fólk lótu lív og fleiri særdust.
Stutt frá staðnum, har bumban brast leygarkvøldið, fann løgreglan ein annan trýstkókara, sum varð bundin í eina fartelefon við leidningum. Fyrr um dagin brast ein rørbumba við eina rennigøtu í New Jersey. Ongin særdist, men ein ætlað ætlað heilsurenning varð avlýst
Sunnudagin fann løgreglan upp í fimm møguligar bumbur í einum ryggsekki á eini tokstøð í býnum Elizabeth í New Jersey. Ein av bumbunum brast, meðan bumbutólmennið hjá løgregluni kannaði tað.
Tveir fløskusavnarar funnu ryggsekkin í eini ruskspann á støðini. Í ryggsekkinum lógu leidningar og rør, sum vísti seg at vera bumbur.
(Mynd: EPA)
(Mynd: EPA)


text:
Saint-Pierre og Miquelon
Saint-Pierre og Miquelon eru oyggjar sum politiskt hoyra til Frakland. Oyggjarnar liggja uttanfyri landslutin Nýfundlandi og Labrador í eystara parturin av Kanada. Týdningarmesta vinnan er fiskivinnan. Fólkatalið var á 6311 í januar 2014, av teimum búðu 5676 í Saint-Pierre og 635 í Miquelon-Langlade.
Innihaldsyvirlit
Landfrøði[rætta | rætta wikitekst]
Søga[rætta | rætta wikitekst]
Politikkur[rætta | rætta wikitekst]
Mentan[rætta | rætta wikitekst]
Búskapur og ferðsla[rætta | rætta wikitekst]
Bøkur[rætta | rætta wikitekst]
Ávisingar úteftir[rætta | rætta wikitekst]


text:
Eg veit ikki, Sámal, men mær dámar faktisk einki serligt hasa greinina hjá tær. Eg skilji ikki ordiliga hvat tú vil, annað enn at geva eina meira nuanseraða mynd enn ta, sum Hanus teknar av politikkinum og samfelagnum. Og so blívur tað til sjálvfylgiligheitir, tó á einum semi-akademiskum støði.
Í ongum av teimum punktunum tú tekur fram haldi eg tú vísir á, at Hanus skrivar nakað sum er skeivt ella misvísandi, bara at aðrir møguleikar eru, enn tað sum Hanus vísir á sum tað skilabesta. Og í onkrum føri haldi eg at tíni alternativ eru illa argumenterað fyri, so man fer at geva Hanusi meira rætt enn longu frammanundan.
Ikki fyrr enn í niðurstøðuni skilji eg (haldi eg) hvat tú poengið er við tíni grein, sum eg so síggi, at eisini yvirskriftin sigur, men tað er kortini ikki tín niðurstøða, bara eitt hjartasuff at enda. Og har haldi eg eisini, tú fer skeivur, ella at tú í minsta lagi í ávísan mun hevur misskilt Hanus.
Eg siti við einum varhuga av, at tú er byrjaður uppá hasa greinina, og so hevur skrivað hana lidna, hóast tú ikki hevði nakran boðskap.
Nå, eg kundi skrivað eina grein at viðgjørt tína grein, men eg tími ikki, tí eg vænti hon verður líka ógreið og flákrandi sum tín. Eg veit ikki heldur hví eg skrivi hesa lítlu viðmerking til tín, men kanska tí eg haldi tú framstendur hálvavegna naivur í hasi greinini, og als ikki hevur fylgt við, hvussu ógvusligar avleiðingar núverandi kreppan hevur havt fyri fólk, eisini trygga miðalklassan, í teimum samfeløgum, sum Hanus ávarar ímóti, at Føroyar fara at líkjast meira.
Hjartasuff og illsinnisgleps ... til øsing og upplýsing ... um búskap og búskaparfrøði ... og um hvussu politikkur, miðlar og lobbyisma grugga alt.


text:
Ynskir tú at gera mun hjá børnum og ungum?
So er tað kanska tær vit leita eftir! Nú er eitt starv sum sálarfrøðingur leyst at søkja hjá Suðuroyar Barnaverndartænastu. Starvið er normerað til 30 tímar um vikuna.
Les meiri
Endurlýsing: Skrivstovunæmingur til Vágs Kommunu
Les meiri
Endurlýsing: Vágs kommuna søkir reingerðarfólk
Les meiri
Vágs kommunu tørvar eitt fólk at hjálpa til í Miðlatún skjótast tilber og fram til 17/8-2018. Umráðandi er at starvsfólkið kann starvast alt hetta tíðarskeiðið.
Les meiri
Vágs kommuna søkir eftir einum starvsfólki til móttøkuna á heilsumiðstøðini í Vági at byrja skjótast til ber.
Les meiri


text:
Skúlafótbóltur í samstarvi við Fótbóltssamband Føroya
Í grannalondum okkara er vanligt, at tað, umframt fótbóltskappingar, sum eru fyriskipaðar av fótbóltssambandinum, eisini eru fyriskipaðar ymiskar aðrar fótbóltskappingar, ikki minst í skúlahøpi.
Í heyst verður farið undir nýggja spennandi fótbóltskapping í Føroyum, Skúlafótbóltur sum er ein afturvendandi fótbóltskapping, sum verður skipað í Vági hvørt ár í heyst-, vetrar- og várhálvuni.
Skúlafótbóltur verður skipaður í samstarvi við Fótbóltssamband Føroya.
FSF fegnast um samstarvi við Skúlafótbólt og um at skúlafótbóltur nú eisini verður skipaður í Føroyum. Føroyar er millum tey londini í heiminum, sum hava flestar fótbóltsleikara pr. borgara. -Og fótbóltur røkkir eisini víða um, bæði millum børn og ung, tilkomin, vaksin og eldri, og eisini til bæði kvinnur og menn. Vit hava sum málsetning at fáa so nógv sum gjørligt at spæla fótbólt, og hendan sera spennandi fótbóltskappingin passar sera væl inn í okkara ætlanir fyri føroyskan fótbólt, sigur FSF.
Við Marghøllini í Vági eru møguleikarnir fyri at skipa ítróttartiltøk í Vági framúr góðir.
Kappingin er sum nevnt fyri allar árgangir í fólkaskúlanum og fyri miðnámsskúlarnar kring landið.


text:
Sambandsflokkurin hevur gjørt uppskot um eykajáttan til innkomuvegir
10. apríl 2018
Uppskot um eykajáttan til innkomuvegir er klárt, og vóna vit, at fáa undirtøku fyri uppskotinum, sigur Bárður Nielsen, formaður í Sambandsflokkinum
Gongdin í málinum
Tað verður longu í 2020 koyrandi í Eysturoyartunlinum og tað er sjálvandi at fegnast um. Men enn røkist lítið fyri, at nakað ítøkiligt verður gjørt fyri at gera innkomuvegirnar báðu megin við, soleiðis at hesir eru lidnir at taka í nýtslu samstundis sum koyrandi verður í undirsjóvartunlinum.
Íløgurnar í innkomuvegir, sum koma afturat sjálvari tunnilsbyggingini, eru sera týðandi partur av samlaðu verkætlanini at skipa eina trygga og effektiva ferðslu. Verða hesir innkomuvegir ikki lidnir, er stórur vandi fyri ferðsluruðuleika og ótryggari ferðslu við tunnilsmunnarnar og annars báðu megin við í nærumhvørvinum.
Tað er landið saman við kommununum og tunnilsfelagnum, sum hava ábyrgdina av at gera og fíggja hesar innkomuvegir, hvør við sínum lutfalsliga parti. Partarnir hava havt samráðingar og gjørt nógvar avtalur gjøgnum seinastu árini, og eru eftir hvat skilst, nú komnir til eina avtalu um, hvat slag av innkomuvegi skal gerast, hvat samlaða verkætlanin ætlandi fer at kosta og hvussu fíggjarliga býtið skal vera millum partarnar.
Samferðsluætlanin - atknýttar verkætlanir til Eysturoyartunnilin
Samferðslumálaráðið og Tórshavnar kommuna undirskrivaðu í oktober 2016 avtalu um innkomuvegin til Tórshavn. Landsverk metir, at vegaleisturin hevur størst fyrimunir við sær fyri ferðslu og kostnað. Samferðslumálaráðið, Tórshavnar kommunu og Landsverk hava avtalað, at partarnir skjótast gjørligt saman gera eina tíðarætlan fyri arbeiðið at gera innkomuvegin til Tórshavn.
Ferðslutrygdarætlan er gjørd fyri allan teinin av Skipanesi til suðurendan í Runavík við Toftavatn. Eitt evni, sum verður viðgjørt í ætlanini, er at flyta ta tungu ferðsluna burtur frá høvuðsvegnum í Saltangará og Runavík. Við at gera ein fjøruveg eftir verandi vegi við havnarlagið og leingja hann út til Bakkavegin, kann tunga ferðslan leiðast eftir hesum vegi.
Tunnilsverkætlanin og tilhoyrandi innkomuvegirnir eru eisini partur av einari størri samferðsluætlan, sum varð gjørd í 2012. Sambært hesari samferðsluætlan verður t.d. eisini neyðugt at gera ein nýggjan Skálafjarðarveg, sum verður íbundin í Fjarðarvegin við einari rundkoyring - talan er um ein veg, sum verður umleið 2,4 km langur og skal leggjast oman fyri bygdina.
Tunnil millum Gøtudal og Skálafjørðin, har talan verður um umleið 3.200 m av tunli og umleið 400 m av vegi. Loysnin fer at stytta um verandi farleið umleið 10 minuttir. Harafturat slepst undan at koyra ígjøgnum bygt øki í Gøtu, Skipanesi og Undir Gøtueiði.
Íløgukostnaður
Tá Eysturoyartunninilin letur upp fyri ferðslu fara at standast nakrar avleiddar effektir á ferðsluna báðu megin við Eysturoyartunnilin. Hetta hevur við sær at gerast muga íløgur í innkomuvegir umframt at tað uppá sikt má gerast ein tunnil millum Gøtudal og Skálafjørðin.
Kostnaðurin av hesum íløgum verður mettur til:
1. Innkomuvegur til Tórshavn 166 mió. kr.
Landsins partur av samlaða kostnaðinum verður sambært avtaluni frá oktober 2016 mettur at verða 115 mió. kr, kommununar partur 24 mió. kr og parturin hjá tunnilsfelagnum 27 mió. kr.
2. Innkomuvegur til Runavík 36 mió. kr.
- Glyvrar - Runavík, fjøruvegurin 5 mió. kr.
- Ferðslutrygd 31 mió. kr.
Ferðslutrygdartiltøkini, sum eru viðgjørd í ætlanini, fevna bæði um landsveg og kommunalan veg.
3. Nýggjur Skálafjarðarvegur 55 mió. kr.
Kostnaðarmeting frá 2012.
4. Tunnil millum Gøtudal og Skálafjørðin 205 mió. kr.
Kostnaðarmeting frá 2012.
Talan er um stórar og fíggjarliga krevjandi íløgur, serliga fyri landið. Men neyðugt verður at raðfesta innkomuvegirnar í Tórshavn og Runavík ovast og fara undir arbeiðini skjótast gjørligt og seta pening av til endamálið.
Eykajáttan 2018 til innkomuvegir
Sambandsflokkurin hevur líka síðan fyrireikingarnar av tunnilsverkætlanini byrjaðu víst stóran áhuga fyri at loysa júst hesar trupulleikar við ferðsluni til og frá Eysturoyartunlinum.
Flokkurin staðfestir kortini, at hóast skjótt verður koyrandi gjøgnum Eysturoyartunnilin, er alt ov lítið av pengum sett av á fíggjarlógini til innkomuvegir og fer tí at heita á Løgtingið um at seta av 20 mió. kr. á eykjajáttanarløgtingslóg 2018.
Eisini verður heitt á Løgtingið um at seta av neyðugan pening til innkomuvegir komandi árini, soleiðis at teir eru lidnir í 2020.
Sambandsflokkurin
RN
Aftur


text:
Klæði verða framleidd úr nógvum ymiskum tilfari, t.d. silki, ull, polyester, viskosu, bummull, líni v.m. Klæði kunnu innihalda heilsu- og umhvørvisskaðilig evni.
Bromeraðir flammutálmarar kunnu vera nýttir, tá klæði verður viðgjørt fyri at verða minni eldfimt.
Metal, sum blýggj og krom, kunnu vera í litevnum. Krom er eisini í ull, ið er ‘krombeisað’.
Vatntøtt klæði, t.d. regnjakkar kunnu innihalda sokallað perflourerað evni.
Dálkandi evnið DEHP og onnur ftalat kunnu vera í plastprenti, eftirgjørdum leðri, regnklæðum og vøttum. Plastklæðing á t.d. vøttum, kann eisini innihalda klorparafin.
Ítróttaklæði ella onnur klæði, ið eru viðgjørd fyri at forða fyri bakteriuvøkstri og lukti, kunnu innihalda bakteriutálmandi evnið triklosan. Klæði kunnu eisini innihalda silvur (nano-silvur), ið eisini tálmar bakteriuvøkstri. Í slíkum førum eru klæðini ofta merkt “antibakteriell” ella líknandi. Silvur er umhvørvisskaðiligt og ovurnýtsla av silvri kann elva til mótstøðuføri hjá bakterium ímóti antibiotika.
Nonylfenol kann koma fyri í klæðum, ið eru innflutt úr londum uttan fyri ES.
Evni, ið kunnu elva til ovurviðkvæmi kunnu vera í klæðum, t.d. formaldehyd og nikkul – fyrst og fremst í knappum, lynlásum og spennum. Latex/gummi í elastikki og elastiskum klæðum kann eisini elva til ovurviðkvæmi.
Klæði kunna eisini innihalda leivdir av evnum, sum verja klæðini ímóti skordýrum og ímóti roti. Hesi evni verða brúkt áðrenn klæðini koma í handlarnar, millum annað undir flutningi og goymslu av klæðum. Eitt dømi er dimetylfumarat (DMF), ið er bannað í ES. Dimetylfumarat kann millum annað elva til ógvusligt ovurviðkvæmi.
Upplýsingar um leður og eftirgjørt leður eru at finna her: vørur úr leðri.
Umhvørvismerkini gera tað lætt og skjótt at finna umhvørvisvinarlig klæði. Les meira um umhvørvismerkir her. Tá ein vøra er merkt við Blómuni ella Svananum, er tað trygd fyri:
Klæði, sum eru rein og heil, og sum onnur kunnu endurnýta, kunnu latast til endurnýtsluhandlar (t.d. Bláa Kross, Reyða Kross og Iktys) ella til loppumarknaðir.
Klæði, sum ikki kunnu endurnýtast, kunnu burturbeinast sum vanligt húsarhaldsburturkast.
Klæðir og skógvar við elektronikki, t.d. skógvar við peru, sum lýsir tá gingið verður, skulu burturbeinast sum elektronikkur.Les meira um burturbeining av burturkasti her.


text:
26. februar var Aliráðstevnan 2010.
Yvirskriftin fyri aliráðstevnuna var, hvussu vit tryggja eina framhaldandi burðardygga alivinnu.
Nakrar av framløgunum liggja her:
Jóhan Dahl Vinnumálaráðharri setti ráðstevnuna
Hvussu minka um lúsatrupulleikan burðardygt - Peter Østergaard
Bruk av leppefisk - Vidar Myhre
Kritiskir faktorar í sambandi við rogn- og smoltframleiðslu - Grete Bæverfjord
Framleiðsluoptimering av føroyskum vár og heystútsettum smolti - Weihe og Rørvik
Samanhangir millum iltinnihald, vøkstur og fóðurfaktor - Øystein Patursson


text:
Orkanin Michael hevur herja í Florida í nátt, og hevur lagt partar av statinum í oyði. Michael er tann harðasti orkanin, sum hevur rakt USA síðani 1992, tá orkanin Andrew, sum varð máld at verða ein bólkur 5 orkan, herjaði.
Michael var máld at verða ein bólkur fýra orkanin beint áðrenn hon rakti Florida. Hvirlurnar vóru upp í 250 km/t, skriva The Guardian og Ritzau.
Tvey fólk hava latið lív í Florida av orkanini. Ein maður doyði, tá eitt træ fall niður á hús hansara í býnum Greensboro. Eitt 11 ára gamalt barn lat eisini lív, tá okkurt datt niður á húsi, har barnið var. Enn er ikki vist hvat hetta var sum datt á húsi. Ein kvinna er eisini í innløgd eftir at verða rakt á hvødið av einum træi sum fall. Enn er ikki vist hvør støðan hjá kvinnuni er.
Sambært BBC hava í minsta lagi 13 fólk í Miðamerika latið lív sum úrslit av orkanini Michael.


text:
Anna Maria Fosaa, Ph.D., leiðari á Plantusavninum. Føroya Náttúrugripasavn (02-05-2007).
Plantuvøksturin hevur broytt seg gjøgnum tíðirnar og ger tað framhaldandi. Ein orsøk til tess er árinið av mannavirksemi, sum økist í hvørjum. Eitt nú fer nógv lendi til ymist virksemi, meira verður dálkað, seyðabitið økist og fremmand sløg, ið verða innflutt, hótta tann villa vøksturin. Harumframt fara komandi veðurlagsbroytingar helst eisini at broyta plantuvøksturin munandi, og stórur vandi er fyri, at sløg hvørva.
Tilfarið er væl egnað, sum íblastur og kunning til læraran og til hægri undirvísing.


text:
Politiski kjakfundurin um nýggja stjórnarskipan nærkast
Ríkisfelagsskapur -
Tørvur er á einum nógv meira breiðum fólksligum politiskum kjaki og innliti í, hvat samgongan arbeiðir við um nýggja stjórnarskipan. Hetta ætlar Føroya Væl at bøta uppá við einum almennum politiskum kjakfundi
Føroya Væl, veljarafelagið hjá Sambandsflokkinum í Suðurstreymi, skipar fyri politiskum kjakfundi í nýggja árinum.
Heitið á fundinum: Hví nýggja stjórnarskipan? - Hví Loysing?
Fundurin verður 10. januar 2018, kl.19.00-21.00, Aulan Finsen - gamli Kommunuskúlin.
Evnið er valt í sambandi við ætlaðu fólkaatkvøðuna hjá samgonguni um nýggja stjórnarskipan.
Politiski kjakfundurin, sum Føroya Væl skipar fyri, er serligur uppá hesar mátar:
- Fyrstu ferð, at 3 politiskir flokkar og tess formenn, alment stilla seg upp til kjak í hesum málinum
- Fyrsti almenni fundur, har partur av fólkinum og almenninginum sleppur til orðanna
- Fundurin er umboðaður við heilt ymiskum politiskum dimensjónum - samband-einari miðju-loysing og liberalt-sosialt
- Fundurin leggur serligan dent á politiskar áskoðanir og sjónarmið - men eisini við einum fakligum íblástri
Tey, sum fara at taka lut eru: Bárður S. Nielsen, formaður í Sambandsflokkinum, Aksel V. Johannesen, formaður í Javnaðarflokkinum og Høgni Hoydal, formaður í Tjóðveldisflokkkinum. Eisini fer Torkil V. Rasmussen, løgfrøðingur at leggja fram. Helgi Abrahamsen verður fasilitator.
Føroya Væl heldur, at tørvur er á einum nógv meira breiðum fólksligum politiskum kjaki og innliti í, hvat samgongan arbeiðir við, um endamálið við einari nýggjari stjórnarskipan, um avleiðingar o.a.
Les meira: Skráin fyri tiltakið
Nevndin í Føroya Væl
Johan Dahl, formaður
RN


text:
Orð: M.B. Landstad
Týtt: Salomon J. Joensen
1. O, hevði Jesus skjótt nú komið
á gátt, har hann ei kendur er,
so fólk og bygdir fingu nomið,
hann lív og ljós og gleði ber
og lekir øllum hjartasár
og turkar burtur sorgartár.
2. Hann fyri durum er og bankar,
og um í bøn tá opnast dyr,
har fer hann inn og sálir sankar,
um felagsskap um borðið spyr.
Sig tí av huga, sál og sinn’:
Tú, Harrans signaði, kom inn!
3. Kom inn til mín og til øll míni,
ver lív og ljós, vár hjartans troyst,
lat tey, sum ivast, gerast tíni,
úr deyðans myrkri verða loyst!
Vit biðja teg við stillum sinn’:
Tú, Harrans signaði, kom inn!


text:
Jan Müller
30.11.2017 - 20:48
Hóast botnlinjan hjá Atlantic Petroleum er skrivað við reyðum fyri fyrstu tríggjar ársfjórðingarnar, so væntar felagið tó, at botnlinjan við ársenda fer at verða skrivað við svørtum.
Atlantic Petroleum hevði eitt stórt undirskot í triðja ársfjórðingi, sum rakar frammanundan negativa eginkapitalin meint. Hetta kemur fram í roknskapinum hjá felagnum.
Felagið, sum ongar inntøkur hevur í løtuni og í veruleikanum hevur ein negativan umsetning, hevði eitt negativt rakstrarúrslit (EBIT) uppá 14,4 mió. kr., og á botnlinjuni misti felagið 16 mió. kr. eftir skatt. Tvs. at samlaða botnlinjan fyrstu tríggjar ársfjórðingarnar er minus 9,6 mió. kr.
Harvið var eginkapitalurin negativur við 90,2 mió móti endanum á triðja ársfjórðingi og bankaskuldin 68,3 mió. kr.
Atlantic Petroleum hevur harafturímóti fingið 17,4 mió. kr. frá norsku myndugleikunum í skattaendurgjaldi, og tí roknar felagið við at hava eitt pluss á botnlinjuni í 2017.
Atlantic Petroleum setti í farnu viku Graeme Fawcett sum nýggjan fyribils stjóra í felagnum eftir Ben Arabo, sum hevur sagt seg úr starvi. Uppgáva hansara verður at endurskoða strategisku møguleikarnar hjá felagnum. Og har eisini møguleikan fyri at keypi ella sølu av felagnum.


text:
Snorri Brend
21.12.2014 - 08:18
Seinasti parturin av føroyskt framleidda tilfarinum hjá BUBU, er nú úti.
Tilfarið er framleitt í einum gomlum seyðhúsi í Kunoy, og hevur móttøkan av adventsløtunum verið framúr góð.
Síðani hesar fyrstu sendingarnar vórðu lagdar út, hava fleiri enn 8000 sæð upptøkurnar.
Í hesi 4. og seinastu adventssendingini fortelur BUBU eina jólasøgu, eins Rakul Ró, Steintór, Tórfríð Tavsen og Jóhan Mikkelsen syngja.
Og ja, hyggjuráðini snúgva seg um hesa ársins seinastu tíð.
BUBU hevur verði seravirkin í brátt farna árið við at upptraðka, videoløgum, BUBU filminum og nú adventsløtunum.
Tí fer BUBU nú í jólafrí, og verður vónandi aftur at síggja í nýggja árinum.


text:
Orð og lag: Lydia Lithell
Týtt: Jákup Olsen
Upprunaheiti: Det enda som bär
1. Hitt eina, sum ber, tá ið alt annað svíkur,
tað er Guds náð, Guds miskunn stór og frí.
Alt viðgitni heimsins og hans ljómur víkur,
tá eg at enda eri Himli í.
Niðurlag: Hitt eina eg veit, at náðin er nóg mikið,
við Kristi blóð mín synd er burtur tikin.
Hitt eina, sum eg til síðst kann líta á,
tað er Guds náð, Guds botnleysa náð.
2. Hitt eina, sum stendur gjøgnum allar tíðir,
er Kristi krossur, blóðsins trygga grund.
Tí alt, sum er bygt av hoyggj og strá, tað fellur,
tað varir bert eitt bil, sum svann um stund.
3. Hitt eina, sum er mín ogn har við Guds trónu,
tað er ein bjargað sál, halleluja,
og alt væl veit við, tí øll mín synd varð sónað
við Jesu deyða har á Golgata.


text:
Aftur í ár verður BankNordik høvuðsstuðul hjá vinnustevnuni Faroexpo, sum verður í Runavík í døgunum 23. – 25. oktober. Endamálið við Faroexpo er at styrkja sambandið millum fyritøkur kring landið umframt millum føroyskar og útlendskar fyritøkur.
"Vit fegnast um, at BankNordik enn einaferð hevur valt at vera høvuðsstuðul hjá Faroexpo og sostatt er við til at tryggja grundarlagið undir vinnustevnuni," sigur Símun Hammer, stjóri í VRG, sum samskipar Faroexpo. Hann sigur, at luttakararnir kunnu vænta sær eina sera áhugaverda og fjølbroytta skrá á stevnuni komandi heyst.
Faroexpo 2013 er níggjunda stevnan í røðini og verður skipað sum ein almenn ráðstevna og eitt partenariat, ið gevur fyritøkum møguleika at menna verandi samstarv og at knýta nýggj sambond.
Leivur Højgaard, deildarstjóri í BankNordik, metir Faroexpo vera eitt frálíkt høvi hjá føroyskum vinnulívi at skapa nýggj handilssambond við føroyskar og útlendskar veitarar. "Vit virka í tøttum samstarvi við føroyskt vinnulív, og stuðulsavtalan við Faroexpo er ein natúrligur liður í ætlan okkara um at stuðla undir og skapa nýggjar møguleikar fyri vinnulívið her á landi," sigur Leivur Højgaard.
Partenariatið verður í ár hildið í ítróttarhøllini á Skála, av tí at ítróttarhøllin í Runavík, sum vanliga er karmur um partenariatið, er undir um- og útbygging. Almenna ráðstevnan verður tó aftur í ár hildin í Løkshøll. Stevnan hevur havt avbera góða undirtøku seinastu árini, og fyrireikararnir vænta eisini stóra luttøku í ár.


text:
Nú eru næsti finalupartur um at vera liðugur á DM á stuttgeil 2016 í Esbjerg, og sóu vit aftur føroyingar taka heiðursmerki, umframt at Magnus og teir í Farum settu danskt seniormet í 4×50 blandað.
- Í 200 frí vann Frans Johannesen silvur við tíðini 1:46.18
- Í 400 blandað vann Alvi Hjelm silvur við tíðini 4:22.58
- Í 50 firvald vann Magnus Jákupsson silvur við tíðini 23.88, meðan Markus Joensen varð nr 5 við 24.92
Magnus Jákupsson vann hartil gull saman við Farum Guns í 4×50 blandað, har teir settu dansk seniormet á 1:37.29, meðan Frans Johannesen vann silvur við Triton Herrer, og Markus Joensen bronsu við Lyngby Herrer.
Og, Magnus og hansara Farum Guns vunnu eisini gull í 4×100 frí, við nýggjum donskum seniormeti á 3:15.10.


text:
Línumenn í SALT
Filmurin hjá Zacharias Hammer, Línumenn, verður sýndur í SALT í Suðuroynni í annaðkvøld kl. 19
Zacharias sigur at longu nú hava fleiri túsund fólk sæð filmin norðanfjørðs og nú er túrurin komin til Suðuroynna. Í annaðkvøld ber til hjá suðuroyingum at síggja filmin í SALT kl .19.00
- Ein fegnast at verða við, tí ein er hálvur suðringur og vaks upp í Hvalba fyrstu 10 árini. Flestu av mínum javnaldrum gjørdist sjómenn. Um ein ikki flutti til Havnar sum 10 ára gamal, eri eg vísur í, at ein í dag var sjómaður, sigur Zacharias.
Byrjanin var á Torradøgunum í Klaksvík - ein droymdi ikki um stóra áhugan millum alt Føroya fólk, sigur Zacharias.
Til bera at síggja ein brellbita av filminum niðanfyri.
Filmbrot úr Línumenn hjá Zacharias Hammer from Norðlýsið on Vimeo.


text:
Leygardagin endaði heystskeiðið 2017 á Ítróttaháskúlanum í Suðuroy og var hetta 3. skeiðið, síðan Ítróttaháskúlin byrjaði á heysti 2016.
Tilsamans 31 næmingar í aldrinum 15 til 25 ár úr øllum Føroyum, Danmark og Onglandi vóru á heystskeiðinum 2017.
Skeiðið eydnaðist framúr væl og kom hetta eisini til sjóndar, tá næmingar úr Danmark fluttu fram røðu og m.a. eisini róstu føroyska gestablídninum.
Guðmundur Joensen, háskúlaleiðari, sigur, at tað hevur sera stóran týdning fyri skúlan, at øll í nærumhvørvinum eru við til at skapa eina trygga og góða kenslu kring skúlan og næmingarnar á Ítróttaháskúlanum. -Og hetta eru tey sera takksom fyri.
15. januar 2018 byrjar várskeiðið á Ítróttaháskúlanum og verður skeiðið væntandi fullteknað, sigur Guðmundur Joensen, sum er ovurfegin um stóra áhugan at koma á Ítróttaháskúla í Suðuroy.


text:
Tuesday, January 26, 2016
Kanska dugir nevndin at valsa
Búskaparfrøði ella ei, fyri ella ímóti uppboðssølu av veiðirættindum — tað er óheppið fyri eina nevnd sum skal fyrireika nýggja lóggávu um rættiliga kontroversiell viðurskifti, at leiðandi limir alment signalera læstar positiónir longu frá fyrsta degi. Hvat skal tað føra til, annað enn at lata upp fyri óneyðugari skeiklan av dygd í fundarvirksemi og øðrum nevndararbeiði, og harvið potentielt leiða til skeivar avgerðir?
Hetta er so ein arbeiðsbólkur sum má sigast at hava stórt trýst á sær í nógvar mátar — spjaðing og spenningar kring júst spurningar sum uppboðssølu av veiðirættindum og útlendska luttøku í fiskivinnuni hava leingi verið vaksandi. Um tað er nakað ein slíkur bólkur hevur tørv á so er tað góðar fyritreytir frá byrjan og arbeiðsfriður; avbjóðingarnar munu vera nóg stórar sum er.
Tí var tað ikki so hugaligt at síggja tann nýklakta formannin lata seg næstan heilt úr fyri opnum skermi, bara fyri at gera einum verti í KvF til lags og kanska markera egnar politiskar meiningar, um enn kamoufleraðar sum “búskaparfrøði” — formaðurin kundi eftir øllum at døma ikki lata vera við at siga at hann skilti sín arbeiðssetning soleiðis at uppboðssøla av veiðirættindum var ein sjálvfylgja. Her skuldi KvF givið eitt sindur av mótspæli, og tað eydnaðist eisini óbeinleiðis, umvegis videosamband við ein politikara sum fegin vil síggja seld fiskirættindi finna vegin aftur til Vestmanna.
Í viðmerking til spurningin um útlendskan eigaraskap í fiskivinnuni royndi formaðurin eisini at gera galdandi — nakað sum hann sjálvur viðgekk var beint ímóti arbeiðssetninginum — at búskaparfrøðin sum heild reint fakliga altíð vil mæla til opinleika tvørtur um landamørk. Tað man helst vera ein sannleiki í mongum førum, men tað veldst altíð um samanhang. Formaðurin segði, um enn óbeinleiðis, at føroyingar kunnu út frá einum búskaparfrøðiliga korrektum sjónarmiði ikki verja sín egna samfelagsbúskap, líkamikið um norðmenn, íslendingar, ES og øll onnur gera tað og hava slíka verju sum standard part av sínum fiskivinnupolitikki.
Neyvan kundi Høgni Hoydal fiskimálaráðharri fegnast stórvegis yvir eitt slíkt úttalilsi so tíðliga í nøkrum sum skal eitast fyri at skula ígjøgnum eina væl tilrættalagda sakliga viðgerð áðrenn so stórar niðurstøður verða liknar út alment.
Áskoðanir og førleikar
Formaðurin endaði tó við at siga at hann vildi hava arbeiðsfrið fyri seg og allan bólkin og at tí lítið og einki skal væntast fyribils av úttalilsum til fjølmiðlar. Men nú hevði hann jú longu flaggað ikki minni enn tvær egnar lyklapositiónir alment, áðrenn arbeiðsbólkurin er so frægt sum komin í gongd við sína uppgávu; skilji tað hvør ið kann.
Tá kunnu vit líka so væl innskjóta eitt lítið síðuspor og eina stutta, stóra ræðusøgu um altjóðagerð og tjóðarlig áhugamál: Eingin minni enn Russlands forseti, Vladimir Putin, sum bæði er løgfrøðingur og búskaparfrøðingur, man fyri tíðina vera heimsins kendasti talsmaður fyri at í samfelagsbúskapi má opinleiki fyri altjóðagerð ganga hond í hond við tjóðarlig áhugamál. At hetta er ein royndur lutur noyddist Russland at sanna í 1990unum aftan á fall kommunismunnar — tá víðopnar hurðar, altjóða kapitalur og “marknaðurin” saman við ótamdum mutri sluppu at kollrenna heimsins størsta land og lemja eina alsamt veikari samveldisstjórn sum ikki tordi ella megnaði at taka ábyrgd av egnum tjóðarligum áhugamálum. At alt hetta so seinni umbroyttist væl og virðiliga júst undir Putin er ein onnur søga, sum vit ikki skulu koma nærri inn á her og nú.
Men aftur til arbeiðsbólkin hjá Fiskimálaráðnum. Stjórin fyri Føroya Reiðarafelag, Herálvur Joensen, varð eisini interviewaður í KvF sum nevndarlimur, og her riggaði alt sum tað skuldi — einki forhastað úttalilsi men nøkur taktiskt skilagóð og greið svar til nakrar rímiligar spurningar frá journalistinum. Roynt varð kanska eitt sindur at vinkla eina gølu burturúr at Herálvur Joensen sum limur í bólkinum kemur í eina tvístøðu sum stjóri í Reiðarafelagnum — bólkurin skal jú tæna samfelagnum heldur enn nøkrum serstøkum áhugamálum. Men aftur her hevði hann eina erliga, beinrakna og hóskandi frágreiðing: jú, sjálvandi kann tað hava eina ávirkan á hansara arbeiði í arbeiðsbólkinum, men samstundis hevur hann sínar egnu persónligu áskoðanir og førleikar. Hesum fekk hann eisini stuðul í frá fiskimálaráðharranum.
Til ólavsøku
Eftir er so at vóna at nevndin fer at koma fram til eitt skilagott tilmæli, og hví skal hon ikki kunna tað — har sita jú so fræg sum Johnny í Grótinum (formaður), Hans Ellefsen (næstformaður), Árni Dam, Egil Olsen, Kristina Samuelsen, Malan Johannesen, Herválvur Joensen, Eydna í Homrum, og Unn Laksá. (Sekretariat: Herit V. Albinus, Jens Helgi Toftum, Rúna F. Guttesen.) Millum limirnar finnast tríggir búskaparfrøðingar, tveir løgfrøðingar, ein fiskivinnufrøðingur, ein lívfrøðingur, ein stjórnmálafrøðingur, og ein skipari; fleiri av hesum eru dugnalig fólk við vinnuligum innliti, og kanska enn fleiri eru akademiskt væl fyri.
Onkur vil finnast at samansetingini av bólkinum, kanska av røttum, við tí grundgeving at vinnan er ov illa umboðað. Formaðurin í Føroya Fiskimannafelag, Jan Højgaard, segði soleiðis við KvF: “Vit hava sjálvandi ikki verið nøgdir við hesa samansetingina. Vit halda at tað vendir á høvdið. Tað skuldi sjálvandi verið umboð fyri vinnuna sum fóru í holt við at smíðja eina lóggávu, og so skuldu hesi her [nevndarlimirnir] verið til taks at styðjað okkum og hjálpt okkum, um tørvur var á tí.”
Formaðurin í Fiskimannafelagnum legði afturat: “Teir [búskaparfrøðingar, løgfrøðingar] hava ikki førleika til at gera eina nýggja fiskivinnu lóggávu. Tað má vinnan og tey rundanum har gera.”
Orðini hjá Jan Højgaard eru neyvan tikin úr leysari luft, og vandi kann vissuliga vera fyri at nevndin heilt einfalt hevur ov fáar limir ið nøktandi skilja hvussu fiskivinnan virkar.
Men Høgni Hoydal undirstrikaði hinvegin at vinnan og fakfeløgini fara at verða hoyrd.
Hvussu verður og ikki, arbeiðsbólkurin er settur, og eydnast teimum at fáa gott arbeiðslag og samstarv, herundir fjølbroytt íkøst og grundigar greiningar av viðkomandi spurningum, so fer uttan iva eisini okkurt gott at spyrjast burturúr. Tað verður so tá av tornar upp til tann politiska myndugleikan at gera brúk av tí tilmæli sum bólkurin skal leggja fram til ólavsøku.
1 comment:


text:
Orð: Hans Andrias Djurhuus
Lag: Peter Alberg
Viðmerking: Yrktur til 25-ára hátíð Føroya Fólkaháskúla 2. november 1924.
1. Vit eru so ørm og bivandi veik
undir himinsins logandi stjørnum
og vit sóu ungdómsins kæti og leik
kámast burtur í vetrarins ódnum.
Upp tungalda fløddi um flúrar og sker,
og svár gjørdist leiðin at ganga –
tó eru vit komin og standa nú her
við brosi og gránandi vanga.
2. Men møðisamt aldri er byggjandi verk,
tað fellur sum leikur frá hondum,
og her stendur borgin, og borgin er sterk,
og lítur til havsins frá strondum.
Enn brestur sum áður um tindar og skørð,
og brimið man bergini berja –
tó summar í komu, tað sprettur og grør.
Lat stormin so hvína og herja.
3. Um vit eru veik og so bivandi smá,
í broddi vit tó skulu standa
við foyraðum enni, við bros’ undir brá,
í barminum sigursins anda.
Tí vit vóru við, tá ið knørrurin fleyg,
sum falkur um brótandi sjógvar.
Sjá, upp rísur sól yvir tindar ogh eyg
og morgun í havsbrúnni glógvar.
4. Tí standa vit stinn, vit vita jú tað,
at um vit enn herjast av ódnum,
so livir tó kvæðið, sum móðir vár kvað
undir himinsins ævigu stjørnum.
Í fjarleika hvítir, og brýtur um rong,
men vit halda leið, so sum gongur.
Yvir brótandi íðu og ýlandi strong
skal ljóða í treysti vár songur.


text:
Kvinnufelagið stillar upp til sjálvbodna spanking hin 19. mai kl. 20, tá ið Eydna Skaale kemur í Mettustovu við einum tiltrongdum, og helst eisini uppibornum, uppercut.
Nú alt færri kvinnur gerast virknar í kvinnukampinum, mugu vit skifta orð um, hvussu Kvinnufelagið verður viðkomandi fyri yngri ættarliðið av kvinnum.
Í kjakupplegginum frá Eydnu Skaale verður millum annað sagt at:
– Kyn hevur ongantíð verið eitt evni fyri meg og vinkonur mínar
– Vit hava somu rættindi sum mennirnir, so eg havi onki at brenna mín brósthaldara fyri.
– Vit velja mann av kærleika, og ikki tí vit eru bundnar av inntøku hansara.
– Vit eru vaksin fólk, so ongin annar skal gera av, um eg ella maðurin fara í barsil.
– Kvinnur eru ikki offur!
Allir limir eru vælkomnir – og nýggjar kunnu tekna seg.
Væl møttar í Mettustovu 19. mai kl. 20.00


text:
Hey babba - hví eru ongar plakatir av tær?
25. oktober 2016
Kommunala valstríðið er í hæddini og plakatirnar eru aftur hesaferð nógvar, stórar og áleypandi – navnið á flokkinum sæst so at siga ikki longur á plakatunum. Spurningurin er eftir hondini, hvør er í miðdeplinum - borgarin ella valevnið?
”Hey babba - hví eru ongar plakatir av tær?” Soleiðis segði sonurin við meg herfyri, tá hann hann hevði sæð allar plakatirnar av valevnunum her í Tórshavn.
Eg svaraði: ”Tí babba hevur sæð myndir av sær sjálvum so ofta og í so nógv ár, at babba er eitt sindur troyttur av at síggja myndir av sær sjálvum, hangandi á onkrum veggi ella onkrum pela. Og so heldur babba, at tey nýggju valevnini skulu fáa pláss og møguleika at gerast kend.”
Segði honum víðari: ”Kanska babba fer at verða á onkrari plakat saman við hinum valevnunum, sum bjóða seg fram.”
Eg haldi, at tað er týdningarmikið ikki at gloyma, at politikkur í veruleiknum snýr seg um at vera til staðar millum fólk og vita, hvat rørir seg.
Bara á henda hátt kann ein gera mun í politikki.
Tað ræður um at velja rætt 8. november.
Kaj Leo Holm Johannesen
valevni Sambandsfloksins til býráðsvalið í Tórshavnar kommunu
RN
Aftur


text:
Gudloysa stýri í Kina hevur søkt at teimum kristnu íbúgvunum síðani mentunnarkolveltingina og søgurnar um handtøkur, píning, avrættingar og fangatippir eru nógvar og øtiligar.
Tó so hevur ágangurin seinastu árini, ivaleyst hevur verið meiri lokalur og meiri dempaður. Tað skal má sigast, at tað í løtuni lítið verður tosa og gjørt burturúr kúganini av kristnum í Kina alment.
Í Kina er annars ein almenn kirkja, sum tó undir stastateistiskari skipan verður eygleitt og stýrd.
Bíbliur verða enntá seldar alment, men tá skal ein eisini hava í huga at tann sum hattar sær at keypa eina Bíbliu verður skrásettur.
Loyvi er heldur ikki hjá kristnum foreldrum ella øðrum, at boða ella undirvísa Kristindóm til persónar sum eru undir 17 ára aldur.
Hetta er eisini orsøkin til víðagitnu kinesisku undirgrunds hússamkomuna, har statsins ágangur hevur verið áhaldandi.
Tó so frættast nú tíðindi um, at ateistiska stýri í Kina hevur ætlanir at økja um ágangin, við tí endamálið, at útrudda kristnu hússamkomuna, sum ídag telur millum 80-130 milliónir limir og er vaksandi.
Fyri ikki at gloyma at stýri í Kina eisini søkir at øðrum trúarsamfelagum.


text:
Talið av danskarum, sum eru bundnir av spæli er eksploderað seinastu árini, og beint nú hava yvir 100.000 danskarar trupulleikar av spæli við pengum.
Samtíðis er komnir nýggir bundinskapir sum porno og mobilbundinskapur.
Men hvat er tað sum hendir, tá ið fólk gerast bundin av eini ávísari atferð? Og hví gera vit aftur og aftur tað, sum vit vita skaðar okkum?
Í hesum programminum síggja vit Kim sum er vorðin heimleysur og hevur mist sambandið við sonin av síni ludomani. Og Peter sum hevur mist konuna, tí hann er bundin av at síggja porno.
Um tú veitst okkurt, sum VP ikki veit - skriva so til vp@vp.fo


text:
So fjarur og tó so nær/
Teitur á Reinsarínum
Á konsertini upplivdi eg hissini løtur av hugspjaðing, sum komu av, at framførslan í støðum upplivdist eitt sindur flosnað í kantunum, at Teitur í løtum virkaði eitt sindur introvertur og sum um hann hugnaði sær og spældi fyri sær sjálvum. Men hesin spælandi og opni framførsluhátturin hevur eisini sínar greiðu fyrimunir, tá hann kemur frá einum framúrskarandi listamanni, hvørs avrik higartil hevur uppiborið upp til fleiri mentanarvirðislønir, tó at hann er lutfalsliga ungur enn. Eg havi upplivað hetta sama fyribrigdið fyrr, tá eg havi lurtað eftir Teiti, at tann stóri tónasmiðurin, sangarin og tónleikarin sýnist so mikið avslappaður til framførsluna, at tað næstan tykist forargiligt. At alt tað pínliga, uppstillaða og hátíðarliga, sum ofta merkir tílíkar framførslur, púrasta hvørvur. Har situr hann á klaverbonkinum, klimprar okkurt, smáprátar okkurt og syngur okkurt, spælir síðan okkurt aftrat eitt sindur sum í øðrum tonkum. Hetta ger hann nóg leingi til, at mínir tankar spakuliga flyta seg frá trafikkinum uttanfyri, frá skróvandi bommpakkanum hjá unga manninum yvirav og filmandi Iphone´um, frá gerandisdegnum, frá øllum óviðkomandi, so at eg í grundini slappi fullkomiliga av, eg eri trygg, her hendir jú einki óvanligt. Og júst tá er tað, at Teitur syngur okkurt, sum fer beint inn, og tað ber jú væl til - allir vanligir verjugarðar eru niðri. Hetta hendi nakrar ferðir hóskvøldið 5.februar, tá eg var til konsert hjá Teiti Lassen á Reinsarínum, og elvdi til gásarhold og ørstuttar stundir av stórari nærveru.
Frástøða
All the good symptoms of art will always bring some restlessness
Er ein setningur úr einum sangi hjá Teiti, sum passaði til kvøldið, tí har var eitt sindur av órógv, fólk gingu á ves ella hvar tey gingu. Men hetta hevur kanska við Reinsaríið at gera, og hugnaligu caféstemningin har. Rúmið niðriundir var meira ella minni fult, tá eg kom klokkan tíggju minuttir í níggju. Eg fór uppá at seta meg, har er gott at sita, men frástøðan til tann einsamalla framførandi kendist eitt sindur stór, í øllum førum um mann órógvast lætt av óljóði. Ljóðið var annars einastandandi frálíkt við serligum plássi til og denti á nýggja flygilin, sum Teitur gjørdi vart við, júst er komin har at standa, keyptur úr Danmark. Teir kosta ikki so nógv, gjørdi Teitur prátandi vart við - kunnu skaffast úr donskum deyðsbúgvum fyri lítið og einki, men hansara egni flygil kom úr Saltangará, segði hann.
Vónrík byrjan
Teitur legði út við vakra sanginum “Hopeful” frá nýggjastu útgávuni Story Music frá 2013, ein vónrík byrjan, sum førdi hann yvir í tann melankolska “Letter from “Alex frá The Singer. Hann greiddi frá, at hann í januar hevur spælt nógvan tónleik, og at hann eitt nú hevur arbeitt við ymiskum arpeggio´um. Arpeggio er eitt hugtak frá tónlistini, sum merkir “eins og ein harpa”, tá harpur spælir akkordir er tað ofta ein brotin akkord, sum støkkur frá lægsta til hægsta tóna. - Tit kunnu bara fáa tykkum eina øl, skála og hugna tykkum, meðan eg jammi eitt sindur, helt lítillætni høvuðspersónurin á pallinum og gav okkum síðani ein farra av innliti í áhugan fyri jazz- og kompositiónstónleiki, sum í vaksandi mun hómast í hansara útgávum.
Antihetjan
Millum gjøgnumkomponerað løg stinga seg fram eldri vísukendir sangir, sum minna um vísurnar hjá Kára P, og sum eisini eru vorðnir fólkaogn. Vit kenna aftur ta heimligu typuna, antihetjuliga alter-egoið hjá sangaranum, rekavættið við hond í lumma, sum bíðar eftir bussinum og sum ikki eigur meira enn seytjan krónur í lummanum og sum gongur og melur í Havnini æviga takksamur og nøgdur, tó at Havnin er ein lítil bygd og einki Piccadilly ella Piazza Navona. Teitur er ein bygdasligur verðinsmaður, sum spælir Velbastað World Music, so mitt í heimliga hugnanum kemur ein sangur um, at tað ikki ber til at fara úr Los Angeles og “It´s not funny anymore”, sum heimskendi Van Dyke Parks slapp at útseta og sum er ein av fleiri musikalskum gimsteinum í framúrskarandi útgávuni Storymusic.
I sing to be loved
Næsta sett byrjaði eitt sindur brádliga við einari a capella framførslu av “The Singer”, sum eg í grundini ikki fekk samlað meg um orsakað av einum ófráboðaðum knallertfundi uttanfyri og tað var av sonnum spell, tí hesin sangurin er framúrskarandi bæði tekstliga og eisini í mátanum, hann verður framborin við serstøku røddini hjá Teiti og við rørandi erligu staðfestingini; “They want to understand me, but I sing to be loved”. Tá hann hevði eitt sindur ilt við at stemma elektriska guitaran, sum hann brúkti í “Rockn´roll Band” segði hann mest sum fyri at áminna seg sjálvan – aja, skít, tað er ikki neyðugt, at tað stemmar. Eg má tó viðganga, at mær dámar best, tá gittarar eru stemmaðir, í øllum førum, tá talan er um tílíkan tónleik, sum Teitur Lassen framførir og eg var um at ganga av verðini av snjalla, falska og alt ov harða guitarljóðinum, sum fór gjøgnum bein og merg.
At vera til staðar í ferðini
Tilsamans framførdi Teitur Lassen yvir tjúgu sangir hetta kvøldið, eg haldi eg kendi allar. Tað var eitt úrval, sum vísti breiddina í verkinum higartil og so var onkur sangur spældur eitt sindur sum í kvøðuljómunum eins og ein cadeau til áskoðarar og teirra yndissangir. Sum heild helt eg, at framførslan hjá Teiti Lassen hetta hóskvøldið var merkt av, at hann onkursvegna prinsipielt tóktist raðfesta hugna, opinleika og eitt erligt úttrykk fram um neyvleika og virtuosan musikalitet. Ein sangur frá Storymusic eitur "If you wait", hann verður spakuliga laðaður upp orð fyri orð, tóna fyri tóna. Á framførsluni hóskvøldið varð laðingin eitt sindur ójøvn meðan Teitur sang: "If you wait a little longer than you normally would, the most amazing thing may appear". Men tað er júst hetta, sum tað snýr seg um í serstaka universinum hjá Teiti, um at bíða eitt lítið bil og at dvølja, vera til staðar í ferðini og finna meining í at vera á veg, eisini tá vegurin er eitt sindur ójavnur.


text:
Ari av Rana
03.01.2018 - 10:15
Tíðindi > Uttanlands - Kríggj
Amerikanska sendikvinnan í ST, Nikki Haley, boðar frá, at Norðurkorea møguliga fer at gera eina nýggja royndarskjóting við kjanorkurakett. Samstundis ávarar hon Norðurkorea um at føra ætlanirnar í verk.
- Vit hava fingið fráboðanir um at Norðurkorea er í ferð við at fyrireika nýggja royndarskjóting. Eg vóni ikki at tað hendir. Um tað ger, verða vit noydd at seta harðari tiltøk í verk móti tí norðurkoreanska stýrinum, segði Haley sambært DR.
Nikki Haley endurtók, at USA aldrin fer at góðtaka eitt Norðurkorea, sum hevur kjarnorkuvápn.
Norðurkorea framdi 16 royndarskjótingar í fjør, har tann seinasta var í november. Í nýggjárstalu síni egði Kin Jung-un, at Norðurkorea nú er eitt kjarnorkuveldi, og at USA má taka landið alvorligt.


text:
Kaj Joensen
08.08.2014 - 00:24
Tíðindi > Samfelag & Politikkur > Landspolitikkur
Vinnunevnd løgtingsins er farin undir nevndarviðgerðina av uppskotinum um fiskidagatalið næsta ár.
Reiðarafelagið, manningarfeløgini, fiskidaganevndin og landsstýrismaðurin í fiskivinnumálum, Jacob Vestergaard, hevur verið á fundi við Vinnunevndina í dag. Við sær á fund hevði landsstýrismaðurin umboð fyri Vørn og Havstovuna.
Drúgt orðaskiftið hevur verið um fiskidagarnar. Jacob Vestergaard mælir til, at fiskidagarnir verða ikki skerdir næsta ár, soleiðis sum Havstovan mælir til.
Uppskotið skal í seinasta lagið verða samtykt 18. august. Onnur viðgerð av uppskotinum verður 13. august og møgulig triðja viðgerð verður 15. august.